title: Ääniteho

text: Äänitehon mittaamiseksi on olemassa kaksi vakiintunutta tapaa: äänenpaine- ja intensiteettimenetelmä. Äänenpainemenetelmässä mitataan äänenpaine lähteen ympäriltä. Intensiteettimenetelmässä mitataan intensiteettiä lähteen ympäriltä. Äänenpainemenetelmä vaatii usein erityisen akustisen ympäristön kuten kaiuttoman, puolikaiuttoman huoneen tai kaiuntahuoneen, mutta vertailuäänilähteen avulla voidaan äänenpainemenetelmää käyttää myös akustisesti huonolaatuisemmissa tiloissa. Äänenpainemenetelmää voidaan melko helposti käyttää myös tasaisella kovapintaisella maalla ulkona. Intensiteettimenetelmää voidaan käyttää vaikeammissa olosuhteissa, joissa on paljon taustamelua ja akustisessa mielessä epämääräinen ympäristö. Intensiteettimenetelmä on kuitenkin suurilla lähteillä paljon työläämpi kuin äänenpainemenetelmä.


title: Ääniteho

text: Useat valtiot vaativat, että niiden alueella myytävien ja käytettävien tuotteiden ääniteho on ilmoitettava. Esimerkiksi EU-alueella maansiirtokoneiden ääniteho on ilmoitettava, ja koneissa on oltava tarra, joka ilmoittaa äänitehotason. Monissa tapauksissa ääniteholle on olemassa myös velvoittavia rajoituksia. Suomessa asiaa säätelee Valtioneuvoston asetus ulkona käytettävien laitteiden melupäästöistä.


title: Ruskobambutikka

text: Ruskobambutikka ("Gecinulus grantia") eli aiemmalta nimeltään bambutikka on aasialainen tikka. Sen esiintymisalue ulottuu Nepalin itäosista Myanmariin, Kiinaan, Thaimaahan, Laosiin ja Vietnamiin. Lajista tunnetaan kolme alalajia. John McClelland kuvaili lajin holotyypin Assamista vuonna 1840.


title: Robert Island

text: Robert Island on Eteläisiin Shetlandsaariin kuuluva saari Eteläisessä jäämeressä. Robert Island sijaitsee Greenwich Islandin ja Nelson Islandin välissä noin 130 kilometriä Grahaminmaasta pohjoiseen. Saari on noin 18 kilometriä pitkä ja 13 kilometriä leveä, ja pinta-alaltaan noin 132 neliökilometriä.


title: Charles Christie

text: Charles Christie (13. huhtikuuta 1880 London, Ontario, Kanada – 1. lokakuuta 1955 Beverly Hills, Kalifornia, Yhdysvallat) oli kanadalainen elokuvastudion omistaja. Hän perusti yhdessä veljensä Al Christien kanssa Christie Film Company -elokuvastudion. Veljistä Al vastasi elokuvien tuottamisesta ja Charles pääasiassa studion hallinnollisista tehtävistä. Hän itse ohjasi vuonna 1920 elokuvan "813" ja tuotti vuonna 1930 elokuvan "Charleyn täti". Studio meni konkurssiin suuren laman aikana vuonna 1932. Viimeiset 20 elinvuottaan Christie vietti työskennellen kotonaan Beverly Hillsissä. Hän kuoli vuonna 1955. Christie on saanut tähden Hollywood Walk of Famelle.


title: Afrikankäenpiika

text: Afrikankäenpiika ("Jynx ruficollis") on afrikkalainen tikka. Sen esiintymisalue käsittää mantereen eteläosan Nigeriasta, Kamerunista, Ugandasta ja Etiopiasta etelään Angolaan, Luoteis-Sambiaan ja itäiseen Etelä-Afrikkaan. Lajista tunnetaan kolme alalajia. Johann Georg Wagler kuvaili lajin holotyypin Kapmaan itäosasta vuonna 1830.


title: Rickard Lindström

text: Karl Alfred Rickard Lindström (1. syyskuuta 1895 – 16. heinäkuuta 1950) oli ruotsalainen lehtimies ja poliitikko. Hän oli Ruotsin sosiaalidemokraattien johtohahmoja toisen maailmansodan aikana. Hän istui puoluehallituksessa, oli kansanedustajana ja toimi Sosial-Demokratenin päätoimittajana.


title: Rickard Lindström

text: Lindströmillä oli runsaasti hyviä suhteita ja vieraili usein Suomessa. Säpo seurasi miestä tiiviisti ja hänestä oli henkilömappi, joka oli valtakunnallisella jakelulistalla nro 36. Säpo tiedusteli ja kuunteli hänen puheluitaan mm. madame Kollontain kanssa. Ruotsin tiedustelu piti häntä löyhäsuisena karriäristinä.


title: Rickard Lindström

text: Hänellä oli monitasoiset ja toimivat suhteet Neuvostoliiton Tukholman-suurlähetystöön, jonka tuttavapiiriin kuuluivat mm. lähettiläs Aleksandra Kollontai, Zoja Jartseva (peitenimi), lähetystöneuvos Vladimir Semjonov sekä NKVD:n Tukholman toimiston päällikkö Aleksandra Jartseva (peitenimi).


title: Rickard Lindström

text: Lindström tunnettiin 1930-luvulla Neuvostoystävällisenä ja Natsi-Saksan vastaisena poliitikkona, mutta hän hätkähdytti sodan alussa kirjoittamalla päätoimittajana Sosial-Demokrateniin joitakin saksalaisystävällisiä artikkeleita. Lindström oli solminut suhteita myös Saksan Tukholman-lähetystöön.


title: Rickard Lindström

text: Syksyllä 1942 Neuvostoliiton lähetystön tiedustelupäällikkö madame Zoja Jartseva pyysi Lindströmiä toimimaan välittäjänä Suomen suhteissa. Jartsevan mukaan ensimmäinen maa, joka katkaisisi suhteet Natsi-Saksaan saisi siitä etua rauhanteossa. Lindströmin yritykset Suomessa eivät johtaneet mihinkään, mutta pääasillinen tarkoitus olikin välittää tietoja Suomesta Jartsevalle. Lindström toimitti ajankohtaisia tietoja Suomen johtavien poliitikkojen ajatuksista ja mielialoista.


title: Rickard Lindström

text: Lindströmillä oli tiiviit suhteet myös lähettiläs Kollontaihin (Jartseva), joka saattoi ottaa suoraan yhteyttä Lindströmiin ja antaa tälle uutisvihjeitä. Kollontai vastaavasti lähetti suomalaisille rauhoittavia uutisia, joiden perimmäinen tarkoitus oli saada suomalaiset ajattelemaan Neuvostoliiton hyväntahtoisuutta ja halukkuutta erillisrauhaan Suomen kanssa.


title: Rickard Lindström

text: Neuvostoliiton Tukholman-lähetystö hyödynsi Lindströmiä Suomen politiikassa aina kesään 1944 saakka.


title: Matti Viljanen (vuorineuvos)

text: Väinö Matti Juho Viljanen (24. marraskuuta 1874 Tuusula – 2. syyskuuta 1946 Helsinki) oli suomalainen insinööri, Suomen teollisuusliiton toimitusjohtaja, kansanedustaja ja vuorineuvos.


title: Matti Viljanen (vuorineuvos)

text: Viljanen valmistui insinööriksi vuonna 1899, työskenteli Forssa Osakeyhtiössä insinöörinä, apulaisjohtajana ja vt. osastonjohtajana vuosina 1899–1904, toimi opettajana Tampereen teollisuuskoulussa, Tampereen kauppaoppilaitoksessa ja Tampereen teknillisessä opistossa vuosina 1906–1918, apulaisjohtajana, johtajana, vt. teollisuusneuvoksena ja ylijohtajana Kauppa- ja teollisuuskomissionissa sekä Kauppa- ja teollisuushallituksessa vuosina 1918–1921 ja oli Suomen teollisuusliiton toimitusjohtajana vuosina 1921–1940. Viljanen toimi myös toimittajana Kutomo- ja paperiteollisuuslehdessa vuosina 1907–1916 ja Tekniikan sanastossa vuosina 1910–1918. Vuorineuvoksen arvo hänelle myönnettiin vuonna 1935 ansioistaan Suomen teollisuusliiton toimitusjohtajana.


title: Matti Viljanen (vuorineuvos)

text: Viljanen toimi kansanedustajana ajalla 1. toukokuuta 1924 – 1. syyskuuta 1927 edustaen Viipurin läänin läntistä vaalipiiriä ja kuului Kansallisen Edistyspuolueen eduskuntaryhmään. Viljasen vanhemmat olivat kansakoulunopettaja Matti Viljanen ja Sofia Vilhelmiina Melin. Viljasen puoliso vuodesta 1908 oli Elin Maria Lovisa Lindberg.


title: Matti Viljanen (vuorineuvos)

text:
Nimellä "V. M. J. Viljanen":
Nimimerkillä "Sagittarius":


title: Laminariales

text: Laminariales on ruskolevien lahko, johon kuuluu seitsemän heimoa ja lähes 130 lajia. Siitä käytetään joskus suomenkielistä nimitystä taarimaiset tai englannista lainattua nimitystä kelpit. Lahkoon kuuluvilla levillä on yksilönkehityksessä selvä sukupolvenvuorottelu – leväyksilöt jakaantuvat mikroskooppisen pieniin ja suvullisesti lisääntyviin "gametofyytteihin" sekä huomattavasti suurempiin ja itiöitä muodostaviin "sporofyytteihin".


title: Laminariales

text:
Sporofyyteillä on tavallisesti vähintään metrin mittainen sekovarsi, josta voidaan erottaa kolme osaa:
juurimainen "ritsoidi", varsimainen "kauloidi" sekä lehtimäiset "fylloidit".
Kauloidi on yleensä liereä ja siinä voi olla yksi tai useampia haaroja sekä kaasurakkuloita. Sporofyytit kasvavat pituutta kauloidien ja fylloidien yhtymäkohdissa sijaitsevien välikasvusolukoiden avulla. Niiden liereät itiöpesäkkeet muodostavat nystermiä, jotka sijaitsevat joko fylloideissa tai lisääntymiseen erikoistuneissa "sporofylleissä".


title: Laminariales

text: Gametofyytit ovat rihmaiset ja muodostuvat erillisistä haaroista. Sekä siittiö- että munapesäkkeet sijaitsevat eri sekovarsissa ja tuottavat vain yhden oogamisen sukusolun. Munasolu voi hedelmöittyä vasta työnnyttyään osittain munapesäkkeen seinämän läpi.


title: Laminariales

text: Taarimaisiin leviin luetaan seuraavat heimot:


title: Kelpit

text: Kelpit ("Chironemidae") on ahvenkaloihin kuuluva kalaheimo. Heimon lajeja tavataan eteläiseltä pallonpuoliskolta Tyynestämerestä.


title: Kelpit

text: Kelppien heimoon kuuluu lähteestä riippuen 4–6 lajia, jotka ovat marmorikelppi ("Chironemus marmoratus"), kirjokelppi ("C. maculatus"), "C.bicornis" , "C. delfini", "C. georgianus" ja "C. microlepis". Aikaisemmin kirjokelppi luettiin kuuluvaksi omaan "Threpterius" sukuunsa, mutta on molekyylifylogeneettisissa tutkimuksissa osoittautunut kuuluvaksi muiden kelppilajien kanssa samaan sukuun.


title: Kelpit

text: Kelpit kasvavat suurimmillaan noin 40 cm pitkiksi. Ruumiinrakenteeltaan ne ovat hoikkia ja ruumis on melko korkea ja osalla lajeista on selässä kyhmy. Selkäevä on pitkä ja sen etuosassa on 14–16 piikkiä ja takaosassa pehmeämpiä ruotoja. Kalat muistuttavat naamioahvenia ("Cheilodactylidae"), mutta eroavat niistä selkä- ja pyrstöeviensä perusteella. Kelppilajien suomujen koko vaihtelee ja useimmiten ne ovat väritykseltään ruskeankirjavia. Tämä marmorimainen kuviointi on hyvä suojaväritys kivikkopohjilla.


title: Kelpit

text: Kelppejä tavataan läheltä Australian, Uuden-Seelannin ja Chilen rannikkoja. Ne elävät kivikkoisilla alueilla ja vesikasvillisuuden joukossa.


title: Tibor Gécsek

text: Tibor Gécsek (s. 22. syyskuuta 1964 Szentgotthárd) on unkarilainen entinen yleisurheilija, joka kilpaili moukarinheitossa. Hän voitti MM-kisoista kaksi pronssista ja EM-kilpailuista yhden kultaisen ja yhden hopeisen mitalin. Gécsek osallistui olympialaisiin kolmesti vuosina 1988–2000. Hänen paras olympiasijoituksensa oli neljäs tila Barcelonan kisoista 1992. Gécsek voitti yhteensä 11 maansa mestaruutta vuosina 1986–2001.


title: Tibor Gécsek

text: Gécsek jäi kiinni dopingin käytöstä vuonna 1995 ja kärsi kahden vuoden kilpailukiellon. Hänet valittiin Unkarin yleisurheiluliiton varapresidentiksi vuonna 2002.


title: Vuolijoen vaakuna

text: Vuolijoen vaakuna oli Vuolijoen kunnan tunnus. Vaakunan aiheen kaateinen polviorsi viittaa paikkakunnan nimen alkukirjaimeen ja raudan merkki Otanmäen kaivokseen.


title: Vuolijoen vaakuna

text: Vaakunan selitys on ”sinisessä kentässä alainen, kaateinen polviorsi, jonka yläpuolella raudan merkki; molemmat hopeaa.” Vaakunan on suunnitellut Kaj Kajander, ja Vuolijoen kunnanvaltuusto hyväksyi sen kokouksessaan 11. maaliskuuta 1966. Sisäasiainministeriö vahvisti vaakunan käyttöön 7. heinäkuuta samana vuonna.


title: Vuolijoen vaakuna

text: Vaakuna jäi epäviralliseksi kotiseutuvaakunaksi 2007, kun Vuolijoki liittyi osaksi Kajaanin kaupunkia.


title: Reijo Lindroos

text: Reijo Armas Lindroos (4. tammikuuta 1937 Mänttä – 11. heinäkuuta 2015 Mänttä-Vilppula) oli suomalainen poliitikko. Hän toimi neljä kautta (1983–1999) SDP:n kansanedustajana Hämeen läänin pohjoisesta vaalipiiristä.


title: Reijo Lindroos

text: Lindroos oli nuoruudessaan keskipitkien matkojen juoksija ja harrasti palokuntatoimintaa. Hän kävi G. A. Serlachiuksen ammattikoulun ja työskenteli Mäntän paperitehtaalla vuodesta 1952 lähtien. 1970-luvun alussa hänet valittiin tehtaan pääluottamusmieheksi. Vuonna 1977 Lindroos kilpaili Paperiliiton puheenjohtajuudesta, mutta hävisi Antero Mäelle.


title: Reijo Lindroos

text: Ensimmäisen kerran Lindroos oli kansanedustajaehdokkaana vuoden 1975 vaaleissa. Hän oli presidentin valitsijamiehenä vuoden 1982 presidentinvaalissa ja nousi eduskuntaan vuoden 1983 vaaleissa. Lindroos oli Mäntän kaupunginvaltuuston jäsen 24 vuotta ja valtuuston puheenjohtaja 20 vuotta, mistä hänelle myönnettiin kunnallisneuvoksen arvonimi.


title: Reijo Lindroos

text: Lindroos kuoli pitkäaikaisen ja vaikean sairauden murtamana kotikaupungissaan Mäntässä.


title: Craig Barrett

text: Craig Michael Barrett (s. 16. marraskuuta 1971 Opunake) on uusiseelantilainen entinen yleisurheilija, joka kilpaili kävelyssä. Hän edusti seuratasolla Hamilton City Hawkes Athletic Club -seuraa. Barrett voitti hopeaa 50 kilometrin matkalta Kansainyhteisön kisoista 2002. Hän osallistui olympialaisiin kolmesti, vuosina 1996–2004. Barrettiin paras olympiasijoitus oli 18. tila 50 kilometrin matkalta Sydneyn kisoista 2000.


title: Craig Barrett

text: "Lähde: IAAF"


title: Ferde Grofé

text: Ferde Grofé (27. maaliskuuta 1892 New York City — 3. huhtikuuta 1972 Santa Monica, Kalifornia) oli yhdysvaltalainen säveltäjä, orkesterinjohtaja, sovittaja ja pianisti. Hänen tunnetuin teoksensa on "Grand Canyon -sarja" sinfoniaorkesterille.


title: Ferde Grofé

text: Ferdinand Rudolph von Grofé syntyi musikaaliseen sukuun, jonka esi-isät olivat ranskalaisia hugenotteja. Hänen isänsä Emil von Grofé oli baritoni ja äitinsä Elsa Johanna o.s. Bierlich oli sellisti ja musiikinopettaja. Perhe muutti pian New Yorkista Los Angelesiin. Isä Emil kuoli vuonna 1899, ja äiti vei poikansa Leipzigiin opiskelemaan pianon- ja alttoviulunsoittoa sekä sävellystä. Ferdinand oppi soittamaan useita instrumentteja, ja hän toimi sovittajana Paul Whitemanin jazz-orkesterissa vuosina 1920–1932. Hänen tunnetuimpiin soitinnuksiinsa kuuluu George Gershwinin "Sininen rapsodia", josta hän laati kaikkiaan kolme eri versiota (1924, 1926 ja 1942).


title: Ferde Grofé

text: Grofé alkoi säveltää omia teoksiaan 1920-luvulla. Hän sävelsi muun muassa orkesterisarjoja, joiden aiheet olivat peräisin Yhdysvaltain maantieteestä: "Mississippi-sarja" (1925), "Grand Canyon -sarja" (1931), "Kuolemanlaakso-sarja" (1949), "Niagaran putoukset" (1961).


title: Ferde Grofé

text: 1930-luvulla Grofé esiintyi orkesterinjohtajana useissa radio-ohjelmissa. Hän työskenteli Juilliardin taidekorkeakoulussa orkesterinjohtajana ja soitinnuksenopettajana vuodet 1939–1942. Vuonna 1945 hän muutti pysyvästi Los Angelesiin ja alkoi sovittaa ja säveltää elokuvamusiikkia. Hän oli kolmesti naimisissa. Kolmannen vaimonsa Annen kanssa hän kiersi Yhdysvaltoja ja he pitivät kahden pianon konsertteja.


title: Kalle Röntynen

text: Kalle Herman Röntynen (17. marraskuuta 1936 Kiuruvesi – 3. maaliskuuta 2001) oli suomalainen maanviljelijä ja poliitikko. Röntynen toimi kansanedustajana kaksi kautta vuosina 1987 – 1995 edustaen Kuopion läänin vaalipiiriä ja kuului Keskustan eduskuntaryhmään. Röntynen toimi presidentin valitsijamiehenä vuonna 1988. Hänelle myönnettiin kunnallisneuvoksen arvo vuonna 1994.


title: Boris Renlund

text: Boris Elof Vilhelm Renlund (s. 7. kesäkuuta 1936 Luoto) on suomalainen opettaja ja poliitikko. Renlund toimi kansanedustajana neljä kautta vuosina 1979–1995. Hän edusti Vaasan läänin vaalipiiriä ja kuului Ruotsalaiseen eduskuntaryhmään. Vuosina 1991–1995 hän toimi eduskuntaryhmänsä puheenjohtajana.


title: The Abbey Road E.P.

text: The Abbey Road on Red Hot Chili Peppersin EP-levy, joka julkaistiin vuonna 1988. EP sisältää viisi kappaletta, joista yksi oli ennenjulkaisematon. Ainoa julkaisematon kappale oli cover-versio Jimi Hendrixin kappaleesta ”Fire”, joka nauhoitettiin "Freaky Styley" -albumin nauhoitusten aikaan. Se on myös vuonna 1989 julkaistulla albumilla "Mother’s Milk", kunnianosoituksena yhtyeen alkuperäiselle kitaristille, heroiinin yliannostukseen kuolleelle Hillel Slovakille.


title: The Abbey Road E.P.

text: EP:n kansikuva on kunnianosoitus The Beatlesin "Abbey Road" -albumille, jonka kannessa yhtyeen jäsenet kävelevät Abbey Roadin suojatien yli jonossa. Myös Red Hot Chili Peppersin versiossa yhtye kulkee suojatien yli jonossa, mutta verhoutuneena vain sukkiin, jotka peittävät heidän sukupuolielimensä – yhtyeen alkuaikoina he esiintyivät näin myös keikoillaan.


title: The Abbey Road E.P.

text: Kaikki EP:n kappaleet ovat myös Red Hot Chili Peppersin kokoelma-albumilla "What Hits!?" (1992)


title: Ojatti

text: Ojatti () on Laatokan ja Nevan vesistöön kuuluvan Syvärin sivujoki Leningradin alueella Venäjällä. Sen pituus on 266 kilometriä, valuma-alueen laajuus 5 220 neliökilometriä ja keskimääräinen virtaus 39 kilometrin päässä joen suusta 51,8 kuutiometriä sekunnissa.


title: Ojatti

text: Joki saa alkunsa Vepsän ylängöllä Leningradin ja Vologdan alueiden rajalla sijaitsevasta Tšaimozerosta ja laskee Syväriin 16 kilometrin päässä sen suusta. Yhdessä Syvärin ja Paksujoen kanssa se muodostaa laajan soistuneen suistoalueen. Alajuoksulla on koskia ja valuma-alueella yli 500 järveä. Joki jäätyy marras-joulukuun vaihteessa ja vapautuu jäistä huhti-toukokuussa.


title: Ojatti

text: Ojatin keski- ja alajuoksulla on muinaisten vepsäläisten 900–1200-luvuilla tekemiä kurgaanihautoja. Nykyään vepsäläisasutusta on vain yläjuoksulla Jaroslavitšin kylästä lähtien. Joen varrella sijaitsevat Vahnova Karan, Aljohovštšinan ja Vinnitsyn kuntakeskukset.


title: Heikki Koskinen (kansanedustaja)

text: Heikki Sakari Koskinen (s. 20. toukokuuta 1936 Viipuri) on suomalainen diplomi-insinööri, maanmittari ja poliitikko. Koskinen valmistui diplomi-insinööriksi vuonna 1964, toimi maanmittausauskultoijana vuosina 1964–1966, toimitusinsinöörinä vuosina 1966–1967, kaavoitusinsinöörinä vuosina 1968–1970, osastopäällikkönä 1971–1976, suunittelupäällikkönä vuosina 1976–1992 ja kehitysjohtajana vuodesta 1992. Kansanedustajana hän oli vuosina 1995 – 1999 edustaen Vaasan läänin vaalipiiriä ja kuului Kansallisen kokoomuksen eduskuntaryhmään.


title: Bata Shoes

text: Bata (Baťovy závody) on suuri kansainvälinen kenkäteollisuuden perheyritys. Yrityksen pääkonttori sijaitsee Lausannessa Sveitsissä. Batalla on vähittäismyyntiä 50:ssä maassa ja tuotantolaitoksia 26:ssa maassa. Se on valmistanut historiansa aikana 14 miljardia paria kenkiä.


title: Bata Shoes

text: Batan perusti Tomáš Baťa vuonna 1894 Zlínissä, silloisessa Itävalta-Unkarissa. Tuotannosta suuri osa meni armeijan tarpeisiin. Ensimmäisen maailmansodan syttyminen kasvatti tuotantoa jyrkästi muuttaen alun perin pienen tehtaan kenkien massatuottajaksi.


title: Tarnogski Gorodok

text: Tarnogski Gorodok (, epäviralliselta nimeltään "Tarnoga", Та́рнога) on kylä, maalaiskunta ja Tarnogski Gorodokin piirin hallinnollinen keskus Vologdan alueella Venäjällä. Se sijaitsee Kokšengaan laskevan Tarnogajoen suussa 339 kilometriä Vologdasta koilliseen. Kylässä on 5 500 asukasta (vuonna 2002).


title: Tarnogski Gorodok

text: Novgorodilaisten perustama puinen Tarnogski gorodokin linnoitus mainitaan ensimmäisen kerran vuonna 1453, jolloin Iivana III:n joukot valtasivat sen. Vuonna 1678 se oli maavallituksen ympäröimä kauppakeskus. Vuosisadan lopulla linnoitus menetti merkityksensä ja sen paikalle jäi Ševdenitsyn pieni kirkonkylä, jossa järjestettiin vuotuiset markkinat. Kylä alkoi kasvaa nopeasti 1890-luvulla, jolloin siitä tuli Totman kihlakunnan Ševdenitsyn volostin keskus. Vuosina 1929–1931 Tarnogski Gorodok oli Pohjoiseen aluepiiriin kuuluneen Kokšengan piirin keskus. Vologdan alueeseen kuuluva Tarnogski Gorodokin piiri perustettiin vuonna 1935.


title: Tarnogski Gorodok

text: Kylästä on maantieyhteys Njuksenitsaan Totman ja Veliki Ustjugin väliselle valtatielle. Pohjoisessa tie jatkuu Arkangelin alueelle Oktjabrskin taajamaan. Lähin rautatieasema on Oktjabrskin lähellä sijaitseva Kostylevo.


title: Tarnogski Gorodok

text: Tarnogski Gorodokissa toimii metsäteollisuusyrityksiä, meijeri ja leipomo. Kylässä on keskikoulu, lasten luomistyön keskus, taidekoulu, kulttuuritalo, kansankulttuurin keskus, kirjasto, museo ja sairaala.


title: Sakari Valli

text: Sakari Esa Valli (s. 11. toukokuuta 1936 Oulu) on suomalainen pappi, lehtori ja poliitikko.


title: Sakari Valli

text: Valli valmistui teologian kandidaatiksi vuonna 1961, toimi seurakuntapappina Limingassa ja Nivalassa 1961–1962 ja työskenteli Kajaanin lyseon uskonnon ja psykologian vanhempana lehtorina vuosina 1962–1983 ja 1991–1996.


title: Sakari Valli

text: Kansanedustajana hän toimi kaksi kautta vuosina 1983–1991 edustaen Oulun läänin vaalipiiriä ja kuului Kansallisen kokoomuksen eduskuntaryhmään. Presidentin valitsijamiehenä hän oli vuosina 1982 ja 1988.


title: Sakari Valli

text: Kunnallisia luottamustehtäviä Vallilla oli Kajaanissa vuosina 1969–1996 muun muassa kaupunginvaltuuston jäsenenä, puheenjohtajanna ja ensimmäisenä varapuheenjohtajana ja kaupunginhallituksen jäsenenä ja ensimmäisenä varapuheenjohtajana.


title: Sakari Valli

text: Rovastin arvonimi Vallille myönnettiin 1983 ja kunnallisneuvoksen arvonimi vuonna 1996.


title: Hehkuniskatikka

text: Hehkuniskatikka ("Blythipicus rubiginosus") on kaakkoisaasialainen tikka. Sen esiintymisalue ulottuu Myanmarin eteläosista Lounais-Thaimaahan, Malakan niemimaalle sekä Sumatraan ja Borneoon. William John Swainson kuvaili lajin holotyypin Malakan niemimaalta vuonna 1837.


title: Kitšmengski Gorodok

text: Kitšmengski Gorodok (, epäviralliset nimet "Kitšgorodok" ja "Gorodok"; Кичгородо́к, Городо́к) on kylä ja Kitšmengski Gorodokin piirin hallinnollinen keskus Vologdan alueella Venäjällä. Se sijaitsee Jugiin laskevan Kitšmengajoen suussa 477 kilometriä Vologdasta koilliseen. Kylässä on 6 800 asukasta (vuonna 2002).


title: Kitšmengski Gorodok

text: Novgorodilaisten perustama Kitšmengski gorodokin linnoitus mainitaan historiallisissa lähteissä ensimmäisen kerran vuonna 1468, jolloin tataarit hävittivät sen. Vielä 1600-luvun alussa paikalla oli puusta rakennettu linnoitus ja yksi sen torneista säilyi vuoteen 1830 saakka. Seudun kautta kulki tärkeä Moskovan ja Arkangelin välinen kauppareitti. Vuodesta 1796 lähtien Kitšmengski Gorodok oli Vologdan läänin Nikolskin kihlakuntaan kuuluneen volostin keskus. Piirikeskus siitä tuli vuonna 1924.


title: Kitšmengski Gorodok

text: Kitšmengski Gorodokissa toimii elintarvike- ja metsäteollisuutta. Kylässä on keskikoulu, taidekoulu, ammattikoulu, kulttuuritalo, kansanperinnekeskus, kirjasto, elokuvakeskus, kotiseutumuseo ja piirisairaala. Nähtävyyksiin kuuluvat muinaisen linnoituksen jäännökset sekä Aleksanteri Nevalaisen ja Jumalansynnyttäjän kirkot. Paikallislehtenä ilmestyy "Zarja Severa" (”Pohjoisen aamunkoitto”).


title: Mika Waltarin näytelmät

text: Mika Waltarin näytelmät on kokoelmateos, joka käsittää 14 Mika Waltarin vuosina 1930–1959 kirjoittamaa näytelmää. Kirja on julkaistu vuonna 1999, ja sen on toimittanut Irina Björkman. Panu Rajala kertoo esipuheessa, että näytelmät on valittu kokoelmaan sillä perusteella, miten edustavia tai kiinnostavia ne ovat Waltarin tuotannossa. Näytelmistä kaksi, "Pimeä komero" ja "Viimeiset ihmiset", ovat aiemmin julkaisemattomia ja esittämättömiä. Waltari kirjoitti kaikkiaan 26 näytelmää.


title: Mika Waltarin näytelmät

text: Kokoelmassa on seuraavat näytelmät:


title: Castlevania: Vampire’s Kiss

text: Castlevania: Vampire’s Kiss (Japanissa Akumajō Dracula XX, Yhdysvalloissa Castlevania: Dracula X) on Konamin kehittämä toimintaseikkailupeli, joka on julkaistu Super Nintendo Entertainment Systemille vuonna . Peli kuuluu "Castlevania" -pelisarjaan.


title: Castlevania: Vampire’s Kiss

text: Peli sijoittuu vuoden 1792 Transylvaniaan. On kulunut suunnilleen sata vuotta, kun Simon Belmont onnistui tuhoamaan kreivi Draculan. Transylvanian kansa on kauan sitten unohtanut ne kauhut, joista heidän esivanhempansa joutuivat kärsimään ennen kuin Belmont teki asialle jotain, minkä myötä heikkomielisille oli suotu mahdollisuus palauttaa kreivi ihmisten keskuuteen.


title: Castlevania: Vampire’s Kiss

text:
Dracula suunnittelee kostavansa hänet tuhonneen Belmontin jälkeläisille, ja eräänä päivänä hän kidnappaa Richter Belmontin tyttöystävän Anneten ja tämän pikkusiskon Marian. Richter päättää tehdä asialle jotain, tarttuen esi-isiensä maagiseen ruoskaan, "Vampyyrintappajaan".
Peli on oikeastaan SNES-alustalle tehty käännös PC Enginelle tehdystä "Rondo of Blood" -pelistä, joka julkaistiin vain Japanissa. Pelistä on karsittu runsaasti monia asioita voidakseen soveltaa sen kasettimuotoon. Karsittuihin lukeutuu mm. CD-laatuiset musiikit, jotkut lisäaseet ja mahdollisuus pelata myös yhdellä pelastettavalla hahmolla, Marialla. "" -peli, joka tehtiin PSP:lle, on täydellinen länsimainen käännös "Rondo of Blood"ista, pienoisine uudistuksineen ja kolmiulotteisilla grafiikoilla.


title: Castlevania: Vampire’s Kiss

text: Aiempiin peleihin nähden (lukuun ottamatta "Rondo of Blood"ia) pelissä on uudenlaisia ominaisuuksia. Pelaajalla on esim. mahdollisuus tehdä Richterillä takaperivoltti. Peli on myös harvinaisia lineaarisia Castlevania-pelejä, joissa ei ole aikaa mukana.


title: Kitšmengski Gorodokin piiri

text: Kitšmengski Gorodokin piiri () on kunnallinen itsehallintoalue Vologdan alueella Venäjällä. Vuonna 1924 perustetun piirin pinta-ala on 7 025 neliökilometriä. Asukkaita on 20 100 henkeä (vuonna 2010).


title: Kitšmengski Gorodokin piiri

text: Kitšmengski Gorodokin piiri sijaitsee Vologdan alueen itäosassa. Se rajoittuu pohjoisessa Veliki Ustjugin piiriin, idässä Kirovin ja kaakossa Kostroman alueisiin sekä etelässä Nikolskin, lounaassa Babuškinin ja lännessä Njuksenitsan piireihin. Pinta-alasta 80 % on metsää. Suurin joki on Jug. Hyötykaivannaisiin kuuluvat hiekka, sora, savi ja turve.


title: Kitšmengski Gorodokin piiri

text: Piiriin kuuluu 13 maalaiskuntaa: Gorodok (keskuspaikka Kitšmengski Gorodok), Jenangsk (Nižni Jenangsk), Jugski, Kitšmenga (Kitšmengski Gorodok), Kurilovo, Ploskaja (Koskovo), Pogosskoje (Kobylsk), Sarajevo, Šestakovo (Kiltšenga), Šonga, Trofimovskoje (Svetitsa), Verhnjaja Jentala ja Zaharovo (Kitšmenga). Hallinnollinen keskus on Kitšmengski Gorodokin kylä, josta on maanteitse 477 kilometriä alueen pääkaupunkiin Vologdaan. Kaupunkiväestöä ei ole.


title: Kitšmengski Gorodokin piiri

text: Seudun kautta kulkee Nikolskin ja Veliki Ustjugin välinen maantie. Vologdan ja Kitšmengski Gorodokin välillä on lentoyhteys. Tärkein elinkeino on maatalous, joka on erikoistunut maidon ja lihan tuotantoon sekä viljan ja pellavan viljelyyn. Elintarviketeollisuutta edustavat lihanjalostamo ja muutama leipomo. Lisäksi harjoitetaan puunhankintaa.


title: Kitšmengski Gorodokin piiri

text: Piirissä on 18 lastentarhaa, 9 perus- ja 9 keskikoulua, taidekoulu, urheilukoulu ja ammattikoulu. Kulttuurilaitoksia ovat kulttuuri- ja kerhotalot, kansanperinnekeskus, kirjastolaitos, elokuvakeskus ja kotiseutumuseo. Terveyspalveluihin kuuluu piirisairaala ja kolme aluesairaalaa, neljä lääkärin vastaanottoa ja 29 ensiapuasemaa. Sosiaalipalveluja tarjoavat sosiaalipalvelukeskus, vanhainkoti ja lastenkoti.


title: Kitšmengski Gorodokin piiri

text: Historiallisia nähtävyyksiä ovat Kitšmengski Gorodokin linnoituksen jäänteet, Aleksanteri Nevalaisen ja Jumalansynnyttäjän kirkot, Jelovinon kylän puukirkko, Kobylskin ja Koskovon kirkot sekä kauppias Spirinin talo Voroninossa.


title: Kitšmengski Gorodokin piiri

text: Paikallislehtenä ilmestyy "Zarja Severa" (”Pohjoisen aamunkoitto”).


title: Kitšmenga

text: Kitšmenga (, myös Ки́чменьга) on Vienanjoen vesistöön kuuluvan Jugin sivujoki Vologdan alueella Venäjällä. Sen pituus on 208 kilometriä, valuma-alueen laajuus 2 330 neliökilometriä ja keskimääräinen virtaus 20 kilometrin päässä joen suusta 18,8 kuutiometriä sekunnissa.


title: Kitšmenga

text: Joki virtaa kiemurrelleen leveässä laaksossa Pohjois-Venäjän selänteen pohjoisreunalla. Se jäätyy loka-marraskuun vaihteessa ja vapautuu jäistä huhti-toukokuussa. Kitšmengan suussa sijaitsee Kitšmengski Gorodokin piirikeskus.


title: HMS Abbotsham

text: HMS Abbotsham (viirinumero M2787) oli Britannian Kuninkaallisen laivaston Ham-luokan miinanraivaaja, joka nimettiin Devonissa sijaitsevan Abbotshamin mukaan.


title: HMS Abbotsham

text: Alus myytiin 16. kesäkuuta 1967 Pounds Shipbreakersille Portsmouthiin, joka myi sen 1969 edelleen Agricultural Vehicles Limitedille Oxfordiin. Alus oli kesäkuussa 2006 vuokralla tai tilausmatka ajossa Alankomaissa nimellä "Black Abbot" ja 2011 alus oli edelleen samalla nimellä Alcúdiassa Mallorcalla.


title: Kleinbottwar

text: Kleinbottwar on entinen saksalainen kaupunki, nykyinen Steinheim an der Murrin kaupunginosa. Kaupunki sijaitsee Saksan lounaisosassa Baden-Württembergin osavaltion Ludwigsburgin piirikunnassa. Kleinbottwar liitettiin Steinheim an der Murriin vuonna 1971. Nykyisin Kleinbottwarin kaupunginosan asukasluku on 1 730 (2010).


title: Kleinbottwar

text: Kleinbottwar kuului keskiajalla useille ritarisuvuille, viimeksi Württemberin aatelissuvulle. Kaupungin vaakuna on vuodelta 1694. Yksi kuuluisimmista asukkaista lienee teologi ja antiikin filosofian historian kirjoittaja Eduard Zeller (1814–1908). Kaupungin merkittävimpiin nähtävyyksiin kuuluvat noin 1272 rakennettu "Burg Schaubeck" sekä vuodelta 1491 peräisin oleva "St. Georgskirche".


title: HMS Abeille

text: HMS Abeille oli Britannian Kuninkaallisen laivaston 14-tykkinen kutteri. Se on ainoa nimeä kantanut alus Kuninkaallisessa laivastossa.


title: HMS Abeille

text: Ranskan laivasto tilasi Daniel Denÿs’n suunnitteleman Montagne-luokan 10-tykkisen kutterin 18. toukokuuta 1793 Saint-Malosta, jolloin se sai myös nimensä "Bonnet Rouge". Sen köli laskettiin kesäkuussa 1793, ja se laskettiin vesille lokakuussa. Alus valmistui 12. marraskuuta.


title: HMS Abeille

text: Alus nimettiin 30. toukokuuta 1795 "L’Abeilleksi".


title: HMS Abeille

text: Kommodori John Pullingin komentama 36-tykkinen fregatti "Dryad" valtasi 2. toukokuuta 1796 Lizardin edustalla Ranskan laivaston 10-tykkisen kutterin "L’Abeillen", joka otettiin laivastoon 14-tykkisenä kutterina nimellä "Abeille".


title: HMS Abeille

text: Aluksella ei ole merkittyjä palvelustehtäviä, ja se myytiin romutettavaksi vuonna 1798.


title: Illusions on a Double Dimple

text:
Illusions on a Double Dimple on -saksalaisen progressiivisen rock -yhtyeen Triumviratin toinen albumi. Levy äänitettiin EMI:n Electrola studioilla Kölnissä 1973. Tuottajana toimi yhtyeen kosketinsoittaja ja "sielu" Jürgen Fritz. Levy julkaistiin EMI:n Harvest
-levymerkillä 1974.


title: Illusions on a Double Dimple

text: Yhtyeen basisti ja pääasiallinen vokalisti Hans Pape jätti yhtyeen kesken levytyssessioiden ja Helmut Köllen liittyi yhtyeeseen kesällä 1973.


title: Illusions on a Double Dimple

text: Uudelleen masteroitu CD sisälsi bonuksena 2 aiemmin singlenä julkaistua raitaa.


title: Proust

text: Proust on ranskalainen sukunimi:


title: Castlevania: The New Generation

text: Castlevania: The New Generation (Japanissa "Vampire Killer") on Konamin kehittämä videopeli ja se kuuluu Castlevania -pelisarjaan. Peli tehtiin Segan 16-bittiselle Sega Mega Drive -konsolille.


title: Castlevania: The New Generation

text: Euroopassa ja Australiassa pelillä on täysin erilainen nimi kuin Amerikassa; alun perin nimi Castlevania: Bloodlines joutui sensuurin kohteeksi, sillä nimi sisälsi sanan ""veri"", minkä tähden se haluttiin muuttaa nuorta kohdeyleisöä varten ystävällisempään muotoon.


title: Castlevania: The New Generation

text: Oli vuosi 1897, kun kreivi Draculan sai vihdoin kukistetuksi Belmont-klaanin jälkeläinen Quincy Morris. Maailmassa oli vallinut päällisin puolin rauha, kunnes 1914 syttyi ensimmäinen maailmansota.


title: Castlevania: The New Generation

text: Kaiken takana oli nainen nimeltään Elizabeth Bartley. Varhain 15. vuosisadalla Transylvaniassa Bartley oli imennyt satojen tyttöjen verta, minkä takia hänet myöhemmin teloitettiin. Hänet kumminkin herätti henkiin noita nimeltään Drotia Tzuentes. Bartley käynnisti salaa sodan voittaakseen kaikkien ihmisten sielut, jotta voisi puolestaan herättää Draculan takaisin maailmaan.


title: Castlevania: The New Generation

text:
Kaksi uutta toivoa kumminkin löytyy. Ensimmäinen on John Morris, Quincy Morriksen lapsi, joka on perinyt itselleen Belmontien legendaarisen ruoskan. Toinen on Eric Lecarde, joka tahtoo kostaa Bartleylle, kun tämä oli tehnyt hänen kihlatustaan vampyyrin. Kummatkin aloittavat Euroopan kiertelyn löytääkseen Bartleyn... ja kenties myös Draculan.
Peli "" toimii jatko-osana pelin tapahtumille. Sen päähahmona nähdään John Morrisin poika Jonathan.
Pelissä on mahdollista pelata kahdella hahmolla: John Morriksella ja Eric Lecardella. Johnin aseena on monista Castlevanioista tuttu "Vampyyrintappaja"-ruoska, kun taas Eric käyttää aseenaan mystistä keihästä.


title: Castlevania: The New Generation

text: Peli edustaa niitä vähäisiä Castlevania-pelejä, jossa pelimaailma ei rajoitu pelkästään Draculan linnassa seikkailuun. Pelissä seikkaillaan monessa Euroopan maassa, viimeisen maan ollessa Englanti, jossa viimeinen taistelu käydään.


title: Tír na nÓg

text: Tír na nÓg (myös Tir na Nog tai Tir na n-Og) on Irlannin kelttiläisessä mytologiassa ikuisen nuoruuden ja onnen maa. Se on toinen ulottuvuus, maanalainen valtakunta, jossa asuu Tuatha Dé Danann, jumalten heimo. Tir na Nogissa ei tunneta sairautta, kipua, vanhuutta, rappiota tai rumuutta. Tarinoissa jotkut kuolevaisetkin pääsevät Tír na nÓgiin. Finn mac Cumhaillin poika Oisín asuu siellä puolisonsa, Tír na nÓgin kuninkaan tyttären Niamhin (Niav) kanssa, ja Bran käy siellä.


title: Tír na nÓg

text: Tir na Nog samaistetaan joskus Mag Melliin, autuaiden saareen tai merenalaiseen kuolleiden valtakuntaan.


title: Elin Blom

text: Elin Blom (s. 9. maaliskuuta 1994 Teerijärvi) on suomenruotsalainen laulaja. Hän on tullut tunnetuksi Sister Twister -yhtyeestä, jonka kanssa hän voitti Suomen MGP Nordic -karsinnan vuonna 2007 kappaleella ""Fröken Perfekt"". Yhtye oli myös mukana Suomen euroviisukarsinnoissa vuonna 2010 kappaleella ""Love At the First Sight"", joka sijoittui kisassa neljänneksi.


title: Elin Blom

text: Vuonna 2010 Blom osallistui Ruotsin Idolsiin, jossa hän sijoittui kuudenneksi. Nykyään Blom tunnetaan artistinimellä Miss Bloom ja hän asuu Los Angelesissa, Yhdysvalloissa.


title: Hetula

text: Hetula voi tarkoittaa:


title: Agis III

text: Agis III (k. 331 eaa. Megalopolisin lähellä Kreikassa) oli Spartan kuningas vuosina 338 eaa.–331 eaa.. Hän johti lyhyen hallintokautensa aikana kapinaa Aleksanteri Suurta vastaan.


title: Agis III

text: Agis oli Spartan kuninkaan Arkhidamos III:n poika ja seurasi isäänsä valtaistuimelle vuonna 338 eaa. Hän kuului Eurypontidien sukuun, joka oli toinen Spartaa hallitsevista kuningassuvuista.. Samoihin aikoihin Makedonian kuningas Filippos II kukisti liittoutuneet Kreikan kaupunkivaltiot Khaironeian taistelussa ja muodosti niistä Korintin liiton. Sen tarkoituksena oli hyökätä Akhaimenidien johtamaan Persiaan, jossa kuningas Artakserkses III oli kuollut ja kokematon Arses noussut valtaistuimelle. Filippos kuitenkin murhattiin ennen sotaretken alkamista. Hänen poikansa ja seuraajansa Aleksanteri Suuri kuitenkin toteutti suunnitelman ja lähti sotaan Persiaa vastaan ja jätti Antipatroksen vastaamaan Euroopan-puoleisesta osasta valtakuntaansa.


title: Agis III

text: Agis päätti hyödyntää Aleksanterin poissaoloa ja ryhtyä vastustamaan Makedonian valtaa. Vuoden 333 eaa. keväällä hän sai rahaa Aigeianmerellä toimineelta persialaiselta amiraalilta Farnabazokselta. Aluksi Agis ei saanut paljoakaan aikaan, mutta vuosien 333-332 eaa. välisenä talvena hän sai joukkoihinsa 8000. kreikkalaista palkkasotilasta, Jotka olivat taistelleet Persian kuningas Dareios III:n joukoissa, selvinneet Issoksen taistelusta ja etsivät nyt uutta työnantajaa. Tämän ansiosta Agis valloitti välittömästi Kreetan, jossa hän värväsi itselleen lisää joukkoja. Kreetan valloitus pakotti Aleksanterin lähettämään laivoja vahvistukseksi Aigeianmerelle.


title: Agis III

text: Agis kokosi makedonialais-vastaisen liittouman, johon kuului Spartan lisäksi Elis ja lähes kaikki Akhaian ja Arkadian kaupungit paitsi Akhaian Pellene ja Arkadian Megalopolis, joka oli kuuluisa spartalaisvastaisesta politiikastaan. Agis voitti taistelussa makedonialaisen komentajan Korragoksen ja alkoi piirittää Megalopolista. Hän arveli spartalaisilla olevan hyvät mahdollisuudet valloittaa kaupunki ennen makedonialaisten väliintuloa, sillä Antipatros kävi juuri sotaa Traakian heimoja vastaan.


title: Agis III

text: Antipatros onnistui kuitenkin lopettamaan sodan traakialaisia vastaan ja marssi etelään suuren armeijansa kanssa, mikä johti Megalopoliin taisteluun. Diodoros Sisilialaisen mukaan Antipatroksen joukoissa olisi ollut 40 000 miestä. Diodoros kertoo spartalaisten taistelleen raivokkaasti ja pitäneen asemansa pitkään. Kaatuneita olisi ollut yli 5 300 spartalaista ja heidän liittolaistaan ja 3 500 Antipatroksen sotilasta. Mikäli luvut pitäisivät paikkansa olisi taistelu ollut yksi Kreikan historian suurimpia.


title: Agis III

text:
Diodoros kertoo myös Agiksen kuolemasta. Agis oli taistellut kunniakkaasti ja sortunut monien etupuolelle saatujen haavojen vuoksi. Hänen sotilaidensa kantaessa häntä takaisin Spartaan olivat he joutuneet vihollisen saartamiksi. Agis määräsi sotilaitaan pakenemaan niin lujaa kuin pystyivät ja pelastamaan itsensä palvellakseen maataan, mutta Agis itse aseistautui ja nousi polvilleen puolustaakseen itseään. Surmattuaan useita vihollisia hän sai surmansa heittokeihään iskusta. Diodoroksen mukaan hänen hallintokautensa olisi kestänyt yhdeksän vuotta. Seuraavaan seitsemään vuoteen ei makedonialaisilla ollut mitään vaaraa kreikkalaisten taholta.
Agiksen kapinan kronologia on osin ongelmallinen. On selvää että se oli yhä käynnissä kesällä 331 eaa., jolloin Aleksanteri vapautti joitain ateenalaisia vankeja varmistaakseen Ateenan pysymisen kapinan ulkopuolella. Tieto Agiksen kuolemasta ei myöskään ole saavuttanut Aleksanteria joulukuussa 331 eaa., jolloin hän lähetti rahaa Susasta Antipaterille. Megalopoliin taistelun ajoitus vaihtelee vuoden 331 eaa. syksystä vuoden 330 eaa. kesään.


title: Gloria DeHaven

text: Gloria DeHaven (23. heinäkuuta 1925 Los Angeles, Kalifornia – 30. heinäkuuta 2016 Las Vegas, Nevada) oli yhdysvaltalainen näyttelijä. Hänen vanhempansa olivat Carter DeHaven ja Flora Parker DeHaven. DeHaven näytteli ensimmäisen kerran valkokankaalla vuonna 1936 Charles Chaplinin elokuvassa "Nykyaika", jonka apulaisohjaajana hänen isänsä oli. Hänellä oli pieni rooli myös Chaplinin elokuvassa "Diktaattori" vuonna 1940. DeHaven sai samana vuonna sopimuksen Metro-Goldwyn-Mayerin kanssa. 1940-luvun alkuvuosina hän näytteli useissa elokuvamusikaaleissa, kuten "Best Foot Forward" vuonna 1943. Myöhemmin Dehaven siirtyi näyttelemään pääasiassa televisiossa. Hänellä oli toistuva rooli 1970-luvulla televisiosarjassa "Mary Hartman, Mary Hartman". Dehaven sai tähden Hollywood Walk of Famelle.


International Alphabet of Sanskrit Transliteration (IAST) on translitterointi- eli siirtokirjoituskaavio. IAST perustuu vuonna 1894 Genevessä säädettyyn standardiin.


title: Mark Adamo

text: Mark Adamo (s. 1962 Philadelphia, Pennsylvania) on amerikanitalialainen säveltäjä. Hän sävelsi ja kirjoitti libreton oopperaan "Little Women" (1998), jonka lisäksi hänen tuotantoonsa kuuluu muun muassa kuoroteoksia, sinfoninen kantaatti "Late Victorians" ja harppukonsertto "Four Angels". Vuonna 2005 kantaesitettiin Houston Grand Operalle tilattu ooppera "Lysistrata, or the Nude Goddess". 10-minuuttinen kamariooppera "Avow" on vuodelta 1999. Adamo toimi New York City Operan nimikkosäveltäjänä vuosina 2001–2006.


title: Mark Adamo

text: "Little Women" on saanut kansainvälisiäkin esityksiä muun muassa Australiassa ja Israelissa. San Francisco Opera on suunnitellut seuraavan oopperan ("The Gospel of Mary Magdalene") kantaesityksen kesäkuulle 2013.


title: Mark Adamo

text: Adamo aloitti opiskelun New Yorkin yliopistolla, jossa hänelle myönnettiin Paulette Goddard Remarque -stipendi saavutuksista näytelmäkirjoittamisen alalla. Vuonna 1990 hän valmistui musiikin kandidaattina Amerikan katolisesta yliopistosta, jossa hänelle myönnettiin Theodore Presser -palkinto. Adamo on julkihomo ja meni elokuussa 2008 naimisiin säveltäjä John Coriglianon kanssa.


title: Polikarpov I-185

text: Polikarpov I-185 oli neuvostoliittolainen hävittäjälentokone, joka suunniteltiin vuonna 1940. Kone oli jatkokehittelymalli I-180:sta, joka oli kehitetty Polikarpov I-16-hävittäjästä. Siinä kokeiltiin kolmea eri moottoria, mutta ne kaikki olivat puutteellisesti kehitettyjä. I-185-ohjelma peruuntui näiden ongelmien takia vuonna 1943.


title: Polikarpov I-185

text: I-185:n kehitys alkoi alkuvuonna 1940. Ulkonäöllisesti kone muistutti suuresti I-16:sta, eroina olivat pidempi nokka, katettu ohjaamo ja muita pienempiä muutoksia.


title: Venda Tammann

text: Venda Tammann (6. lokakuuta 1932 Pärnu, Viro – 9. tammikuuta 2010 Tallinna, Viro) oli Viron tunnetuimpia harmonikkataiteilijoita.


title: Venda Tammann

text: Venda Tammann aloitti musiikinopiskelun 14-vuotiaana Pärnussa lasten musiikkikoulussa. Hän suoritti loppututkinnon Tallinnan musiikkiopistossa ja Tallinnan konservatoriossa.


title: Venda Tammann

text: Tammann toimi harmonikansoiton opettajana Georg Otsin musiikkiopistossa, Tallinnassa, vuodesta 1956 lähtien. Hän oli ahkera konserttiesiintyjä ja teki myös useita harmonikkahojelmia Eestin radioon ja televisioon viihdeorkesterin kanssa. Tammann konsertoi myös ulkomailla Neuvostoliiton konserttitoimiston Gosconcertin järjestämillä kiertueilla esiintyen muun muassa Belgiassa, Pohjoismaissa, Ranskassa, Jugoslaviassa, Saksassa sekä Kaukoidässä. Hän esiintyi useita kertoja Suomessa yhteistyössä useiden virolaisten taiteilijoiden kanssa, vieraillen muun muassa Sata-Häme Soi -festivaaleilla Ikaalisissa.


title: Venda Tammann

text: Tammann teki joitakin levytyksiä neuvostoliittolaiselle Melodija-levy-yhtiölle.


title: Jakovlev Jak-3

text:
Jakovlev Jak-3 (), oli toisen maailmansodan aikainen neuvostoliittolainen hävittäjälentokone. Kone osoittautui suorituskyvyltään ja käytettävyydeltään erinomaiseksi ilmataistelussa.
Kone otettiin käyttöön vuonna 1944 ja se pysyi käytössä vuoteen 1952 asti.


title: Jakovlev Jak-3

text: Vuonna 1943 Jakovlev suunnitteli Jak-1M:n, joka oli Jak-1:n pienempi ja kevyempi versio. Toinen Jak-1M-protyyppi rakennettiin myöhemmin samana vuonna. Muutoksia olivat myös takarungon verhoilu vanerilla kankaan sijasta, heijastintähtäin, panssaroinnin ja moottorin jäähdytyksen parantaminen. Pääkoelentäjä Pjotr Mihailovitš Stefanovski oli niin vakuuttunut, että hän suositteli Jak-1:n ja Jak 7:n tuotannon hyllyttämistä, ja vain Jak-9:n tuotannon jatkamista. Uusi hävittäjä nimettiin Jak-3:ksi, ja se tuli tuotantoon vuonna 1944, myöhemmin kuin Jak-9, huolimatta pienemmästä tunnusnumerosta. Ensimmäiset 197 konetta aseistettiin 20 millimetrin ŠVAK-tykillä ja 12,7 millimetrin UBS-konekiväärillä, kuten myös Jak-1B. Aseet oli sijoitettu runkoon, toisaalta tarkkuuden, toisaalta siipien purkamisen helpottamiseksi ja siipikuorman vähentämiseksi. Pääasiallisen tuotantoversioon, jota rakennettiin 4 000 kappaletta, lisättiin toinen 12,7 millimetrin konekivääri.


title: Jakovlev Jak-3

text:
Jak-3 oli pienempi ja kevyempi kuin Jak-9, mutta siinä oli sama moottori. Se oli anteeksiantava, helposti käsiteltävä, ja saavutti sekä alokas- että veteraanilentäjien suosion.
Koneita alettiin saada etulinjan yksiköihin kesällä 1944. Ensimmäisenä niitä sai käyttöönsä toisen ilma-armeijan 91 IAP. Kesä-heinäkuussa 1944 rykmentin tehtävänä oli saada ilmaherruus. 431 tehtävän aikana ammuttiin alas 20 Luftwaffen hävittäjää ja kolme Junkers Ju 87 -syöksypommittajaa. Suurin taistelu kehittyi 16. päivänä kesäkuuta, kun 18 Jakia otti yhteen 24 saksalaiskoneen kanssa. 15 saksalaiskonetta ammuttiin alas, omien tappioiden jäädessä yhteen tuhoutuneeseen ja yhteen vaurioituneeseen koneeseen.


title: Jakovlev Jak-3

text: Jak-3:n huonoja puolia olivat muun muassa vanerin painuminen myttyyn kovassa syöksyssä, lyhyt kantama ja moottorin huono luotettavuus. Pneumaattinen järjestelmä laskutelineiden, jarrujen ja laskusiivekkeiden käyttöön osoittautui ongelmalliseksi. Vaikka pneumaattinen järjestelmä oli vähemmän luotettava kuin hydrauliset ja sähköiset vaihtoehdot, siitä pidettiin merkittävän painonsäästön takia.


title: Jakovlev Jak-3

text: Päätuotantoversio. 4 004 kappaletta rakennettiin. Tätä ennen rakennettiin 197 kappaletta yhdellä tykillä ja yhdellä konekiväärillä.


title: Jakovlev Jak-3

text: Klimov VK-107A -moottori (1 230 kW) ja kaksi 20 millimetrin Berezin B-20 -kanuunaa 120 patruunan ammuskapasiteetilla. Prototyyppien jälkeen 48 kokometallista konetta rakennettiin vuosina 1945–1946. Suorituskyky oli hyvä (720 km/h 5 750 metrissä), mutta VK-107 oli herkkä ylikuumentumiselle.VK-108-moottorilla, 1 380 kW teholla ja aseistettuna yhdellä 23 millimetrin Nudelman-Suranov NS-23 -tykillä 60 patruunan ammuskapasiteetilla. Huippunopeus oli 745 km/h 6 290 metrissä, mutta tyyppi kärsi moottorin ylikuumenemisesta.Panssarintorjuntamalli 45 millimetrin Nudelman-Suranov NS-45 -kanuunalla. Vain muutama yksilö rakennettiin, koska Jak-9 K:n huomattiin soveltuvan aseelle paremmin.Suunniteltu vuonna 1945, käyttöön huhtikuussa 1946. Aseistuksena kolme 20 millimetrin Berezin B-20 -kanuunaa (120 ammusta keskitykissä ja 130 sivuaseissa). Kolmen kanuunan yhteisasennus oli 11 kilogrammaa kevyempi kuin standardimallissa. Yhteensä 596 konetta rakennettiin.Suuren korkeuden torjuntahävittäjä. VK-105PD-moottori ja yksi 23 millimetrin Nudelman-Suranov NS-23 -kanuuna (60 patruunan ammuskapasiteetilla). Kone saavutti 13 300 metrin korkeuden testeissä, mutta ei päässyt tuotantoon moottorin epäluotettavuuden vuoksi.Kokeellinen malli nestemäisen polttoaineen Glushko RD-1 -rakettimoottorilla 2,9 kN työntövoimalla ja modifioidulla pyrstöllä, aseistettuna 23 millimetrin Nudelman-Suranov NS-23 -kanuunalla (60 patruunan ammuskapasiteetilla). 11. toukokuuta 1945, kone saavutti 782 km/h:n nopeuden 7 800 metrissä. Kone tuhoutui testilennolla 16. elokuuta tuntemattomista syistä, ja koelentäjä V.L. Rastorguev kuoli.Panssarintorjuntamalli aseistettuna yhdellä 37 millimetrin Nudelman N-37 -kanuunalla, (25 patruunaa) ja kahdella 20 millimetrin Berezin B-20S -kanuunalla (100 patruunan kapasiteetilla). Ohjaamoa oli siirretty 40 senttimetriä taaksepäin painavamman nokan kompensoimiseksi. Mallissa ilmeni vakavia moottoriongelmia, ja se jäi prototyyppiasteelle.Yksi Jak-3T 57 millimetrin OKB-16-57-kanuunalla.VK-107A-moottorilla ja turboahtimella varustettu malli.Jak-3 varustettuna AŠ-82FN-tähtimoottorilla (1 380 kW), VK-107:n ja VK-108:n ylikuumenemisongelmien korjaamiseksi. Siipien pinta-ala laajeni 20 cm², ja siipiä siirrettiin 22 senttimetriä eteenpäin, ohjaamoa 8 senttimetriä. Aseistettu kahdella 20 millimetrin Berezina B-20 -kanuunalla (120 patruunaa). Prototyyppi saavutti 682 km/h:n nopeuden 6 000 metrissä. Tyyppi ei ehtinyt tuotantoon sodan päättymisen vuoksi.Kaksipaikkainen koulutusversio.


title: Lowell Liebermann

text: Lowell Liebermann (s. 22. helmikuuta 1961 New York) on yhdysvaltalainen säveltäjä, pianisti ja kapellimestari. Hän esitti 16-vuotiaana Carnegie Hallissa pianosonaattinsa (op. 1). Hän opiskeli Juilliard School of Musicissa David Diamondin ja Vincent Persichettin johdolla saavuttaen kandidaatin, maisterin ja tohtorin arvot. Hän asuu New Yorkissa.


title: Lowell Liebermann

text: Liebermannin tuotannossa on piirteitä perinteisestä tonaliteetista ja muodosta, joita kuitenkin yhdistellään seikkailevampiin harmonioihin.


title: Östersundomin suurpiiri

text: Östersundomin suurpiiri () on Helsingin kaupunkisuunnittelullinen suurpiiri. Suurpiiri on samalla myös "Östersundomin peruspiiri".


title: Östersundomin suurpiiri

text: Östersundomin suurpiiriin kuuluvat Östersundomin, Salmenkallion, Talosaaren, Karhusaaren ja Ultunan kaupunginosat. Suurpiiri muodostettiin vuoden 2009 alussa Helsinkiin liitetyistä Vantaan ja Lounais-Sipoon alueista.


title: Östersundomin suurpiiri

text: Östersundomin suurpiiri on Helsingin suuralueista selvästi väkiluvultaan pienin ja harvimmin asuttu. Alueella on vielä runsaasti maaseutumaisia ja luonnonläheisiä alueita.


title: Ilona Rauhala

text: Ilona Marjaana Rauhala (s. 16. kesäkuuta 1972 Turku) on suomalainen psykologi, tietokirjalija ja yritysvalmentaja.


title: Ilona Rauhala

text: Hän asui lapsuudessaan Ruotsissa, Uppsalassa vuosina 1974-1981 ja USA:ssa Colorado Springissä vuosina 1987-1988. Hän pääsi jo lapsesta asti matkustamaan paljon vanhempiensa työn mukana ympäri maailmaa ja näkemään erilaisia kulttuureita ja tutustumaan erilaisiin ihmisiin.


title: Ilona Rauhala

text: Rauhala on koulutukseltaan psykologian maisteri, joksi hän valmistui Helsingin yliopistosta vuonna 1999, laajana sivuaineena puheoppi. Rauhala on toiminut yrittäjänä vuodesta 2003 lähtien. Vuonna 2007 hän perusti valmennusyritys Ilona Rauhala Oy:n, mitä ennen hän toimi valmentajana ja osakkaana Novetos Consulting Oy:ssä. Hän on työskennellyt myös muun muassa opintoneuvontapsykologina Helsingin taidekorkeakouluissa. Rauhala on erikoistunut huippusuoriutujien valmentamiseen, valmentavaan psykologiaan ja onnistuimiskeskeisen asenteen kehittämiseen organisaatioissa. Hän on ollut tuomassa coaching työmuotoa ja liiketoimintaa ja toiminut mm. Suomen Coaching-yhdistyksen hallituksen jäsenenä ja varapuheenjohtajana..


title: Ilona Rauhala

text: Vuodesta 2012 lähtien hän on tuonut suomeen yhdessä kollegansa Makke Leppäsen kanssa psykologisen pääoman käsitettä ja viitekehystä ja kirjoittanut aiheesta kaksi kirjaa.


title: Ilona Rauhala

text: Rauhala toimi vuosina 2007–2008 omaa nimeään kantaneen keskusteluohjelman juontajana Yle TV1 -kanavalla. Vuonna 2009 häneltä ilmestyi tietokirja nimeltä "Kokonaiseksi". Tämän jälkeen hän on esiintynyt ja valmentanut useissa tv-ohjelmissa, toiminut kolumnistina ja kirjoittanut lehtien palstoilla ja ollut käytetty kommentaattori, kun tarvitaan psykologin näkemyksiä arkipäiväisiin asioihin.


title: Ilona Rauhala

text: Rauhalalla on kaksi lasta, molemmat poikia. Hänellä on kaksi sisarta, joista toinen on laulaja Elina Vettenranta.


title: Accordina

text: Accordina on puhallettava vapaalehdykkäsoitin. Se on eräänlainen harmonikan ja huuliharpun välimuoto, jonka kehitti pariisilainen André Borel 1930-luvun loppupuolella. Soittimen suosio on elpynyt 1900-luvun loppuvuosista lähtien.


title: Accordina

text: Accordinassa on harmonikan näppäinkoskettimiston tapainen koskettimisto, joka ohjaa vapaalehdykkäkieliin puhallettavaa ilmaa. Soittimen kielet on kiinnitetty yksittäisiin kielilaattoihin, kuten harmonikassa. Soittaja puhaltaa soittimeen ilmaa suukappaleen kautta (kielet eivät soi sisäänpäin ilmaa vedettäessä, erotuksena esimerkiksi huuliharppuun).


title: Accordina

text: Pariisilainen André Borel kehitteli soitinta 1930-luvun lopulta lähtien ja patentoi soittimen Ranskassa 17. joulukuuta 1943. Yhdysvalloissa patentti (# 2461806) myönnettiin nimellä "Chromatic harmonicon" 15. helmikuuta 1949. Ensimmäiset soittimet valmistettiin kaupallisesti kuitenkin vasta 1950-luvulla. Borel antoi radiokonsertin accordinan prototyypillä vuonna 1950. Beuscher toimi soittimen markkinoijana 1970-luvun puoleenväliin saakka, jolloin soittimen valmistus loppui. Myös Paolo Soprani valmisti "gold"- ja "silver"-mallisia accordinoja 1960-luvun jälkipuoliskolla.


title: Accordina

text: Eräänä syynä soittimen suosion vähäisyydelle 1900-luvulla pidetään sen markkinointia lähinnä harmonikansoittajille helposti mukana kulkevaksi harjoitusinstrumentiksi - esimerkiksi puhallinsoittajat eivät koskaan löytäneet instrumenttia. Soittimen alkuajoilta tunnetaan vain yksi levytys, André Astierin "45".


title: Accordina

text: Accordinan suosio on kasvanut useiden muusikkojen alettua käyttää sitä erilaisiin musiikin tyylilajeihin 1900-luvun loppuvuosina. Esimerkiksi Richard Galliano käytti accordinaa "Latin quintet"in levyllä nimeltä "Spleen" vuonna 1985. Muita tärkeitä accordina-nimiä 2000-luvun alussa ovat olleet Francis Jauvain, Daniel Mille, Jean-Louis Matinier, Roland Romanelli ja Jacques Bolognesi, joiden johdolla accordinaa on käytetty jazz-musiikissa, ranskalaisissa lauluissa, elokuvamusiikissa ja nykytaidemusiikissa.


title: Accordina

text: Nykyisiä accordina-instrumenttien valmistajia ovat muun muassa Laurent Jarry vuodesta 1995 alkaen sekä Marcel Dreux vuodesta 2002 lähtien. Suomen ensimmäisen accordinan valmistivat Harri Arvila ja Tatu Salmela oppilastyönä Ikaalisten käsi- ja taideteollisuusoppilaitoksessa keväällä 2010.


title: Tim Harding

text: Timothy David (Tim) Harding (s. 6. toukokuuta 1948 Lontoo) on shakinpelaaja, -historioitsija ja tuottelias shakkikirjoittaja, joka on erityisesti perehtynyt kirjeshakkiin ja avausteoriaan. Vuosina 1996–2006 hän julkaisi kirjeshakkilehteä "Chess Mail" ja on kirjoittanut "The Kibitzer" -kolumnia ChessCafe.com-verkkosivulle vuodesta 1996. Harding on elänyt Dublinissa, Irlannissa vuodesta 1976, missä työskenteli "Sunday Press" -lehden toimittajana vuoteen 1995.


title: Tim Harding

text: Vuonna 2002 Harding sai kirjeshakin Senior International Master -arvon. Hän väiteli 2009 filosofian tohtoriksi historiasta aiheenaan kirjeshakki Britanniassa ja Irlannissa 1824–1914.


title: Tim Harding

text: Hardingia pidetään niin sanotun Frankenstein-Dracula -muunnelman nimeäjänä (hänen vuoden 1975 Wieniläistä peliä käsittelevässä kirjassaan).Lähde: Hardingin shakillinen bibliografia:  Viitattu 7.11.2010


title: Gunnar Wetterberg

text: Gunnar Wetterberg (s. 1953) on ruotsalainen historioitsija ja suomalaista Akavaa vastaavan ammattijärjestön Sveriges akademikers centralorganisationin yhteiskuntapoliittinen johtaja.


title: Gunnar Wetterberg

text: Lundin yliopistossa opiskellut Wetterberg oli suuntautumassa tutkijaksi mutta siirtyi 1977 ulkoministeriöön ja on työskennellyt useissa tehtävissä. Hän on kirjoittanut elämäkerrat Axel Oxenstiernasta ja Arvid Hornista sekä Ruotsin valtionpankin historiikin. Hän on ollut vuosien ajan innokas julkinen keskustelija ja vastustanut monenlaista tukipolitiikkaa.


title: Gunnar Wetterberg

text: Wetterberg on saanut Kunskapsprisetin sekä Axel Oxenstiernan elämäkerrasta ("Kanslern: Axel Oxenstierna i sin tid", 2 osaa) Kaarle-herttuan palkinnon. Hän on Lundin yliopiston kunniatohtori ja Ruotsin kuninkaallisen tiedeakatemian jäsen.


title: Gunnar Wetterberg

text: Wetterberg ehdotti vuonna 2009 uuden Kalmarin unionin, Pohjolan liittovaltion perustamista Dagens Nyheter -lehteen kirjoittamassaan mielipidekirjoituksessa ja toi ajatuksen esille jälleen 2010 Pohjoismaiden neuvoston kokouksessa, jossa maiden pääministerin eivät kuitenkaan lämmenneet ajatukselle. Ajatus on julkaistu myös PN:n vuosikirjassa 2010.


title: Riskiraja

text: Riskiraja on kirjailija Ilkka Remeksen kahdeksas nuortenromaani, jonka päähenkilö on Aaro Korpi. Kirjan julkaisi WSOY vuonna 2010.


title: Riskiraja

text:
14-vuotias Aaro Korpi turvautuu pikavippiyhtiöön ja saa peräänsä virolaiset perintämiehet.
Matka Tallinnaan syvenee painajaiseksi, kun Aarolle alkaa valjeta mitä Venäjältä salakuljetetaan – Aaron itsensä avustuksella…
Yhä kireämmäksi pingottuvan tilanteen seurauksena hän joutuu valitsemaan puolensa Mossadin murharyhmän ja Teheranin erikoisagentin välillä.


title: Riskiraja

text: Panoksena on maailmanpalo, ja sytytin on Aarolla.


title: Iiksenjoki

text: Iiksenjoki on Pielisjoen pieni sivujoki. Se saa alkunsa entisen Pyhäselän ja Kiihtelysvaaran alueelta, virtaa rauhallisesti metsä-, suo- ja peltoalueiden läpi ja laskee Pielisjokeen Joensuussa Karsikon Kissamäen kohdalla, vastapäätä Rantakylää.


title: Iiksenjoki

text: Iiksenjoki alittaa Kummuntien, -radan ja kantatie 74:n eli Joensuu–Ilomantsi-tien. Joki sopii hyvin melontaan.


title: Hedda Berntsen

text: Hedda Berntsen (s. 24. huhtikuuta 1976 Filtvet) on norjalainen freestylehiihtäjä. Hän on kilpaillut myös alppihiihdossa ja telemark-hiihdossa.


title: Hedda Berntsen

text: Berntsen sai hopeaa skicrossissa vuoden 2010 talviolympialaisissa. Telemarkin MM-kisoissa hän voitti kultaa vuonna 1997 classic -luokassa ja pronssia alppihiihdon maailmanmestaruuskilpailuissa 2001 lajinaan pujottelu.


title: Hedda Berntsen

text: Berntsen aloitti urheilu-uransa alppihiihdon parissa. Alppihiihdon maailmancupissa hän kilpaili ensimmäisen kerran Santa Caterinassa 12. helmikuuta 2000. Alppihiihdossa hän kilpaili viimeisen kerran tammikuussa 2007, jonka jälkeen hän vaihtoi lajiaan freestylehiihtoon. Freestylehiihdon maailmancupissa hän kilpaili ensimmäisen kerran helmikuussa 2007, sijoittuen yhdeksänneksi. Lajissa hän on voittanut yhden maailmancupin kilpailun.


title: Jarkko Värttö

text: Jarkko Värttö (s. 24. helmikuuta 1989 Espoo) on entinen suomalainen jalkapalloilija. Hän oli pelipaikaltaan oikea laitapuolustaja, mutta pystyi pelaamaan myös vasemmalla.


title: Jarkko Värttö

text: Värttö on Kauklahden Pyrinnön kasvatti. Hän edusti urallaan Grankulla IFK:ta, FC Honkaa, FC Lahtea, Tampere Unitedia sekä IFK Mariehamnia.


title: Juutalaisten territorialismi

text: Territorialismi tai statismi oli juutalainen poliittinen liike riittävän laajojen juutalaisalueiden muodostamiseksi. Liikkeen tavoitteena ei ollut välttämättä oman itsenäisen maan perustaminen.


title: Juutalaisten territorialismi

text: Ennen vuotta 1905 jotkin sionistijohtajat suhtautuivat vakavasti ehdotuksiin juutalaisten kotimaista Palestiinan ulkopuolella. Theodor Herzlin kirja "Der Judenstaat" vaati juutalaisvaltion perustamista Palestiinaan tai Argentiinaan. Useat sosialistiset sionistiryhmät olivat sionisteja jyrkempiä vaatimuksissaan.


title: Juutalaisten territorialismi

text: Vuonna 1891 paroni Maurice de Hirsch perusti juutalaisen siirtokuntayhdistyksen, jonka tavoitteena oli auttaa juutalaisten massamuuttoa Venäjältä ja Itä-Euroopan valtioista tarjoamalla heille asuinpaikka yhdistyksen Pohjois- ja Etelä-Amerikasta hankkimille maille perustetuissa maatalousyhdyskunnissa.


title: Juutalaisten territorialismi

text: Vuonna 1903 Britannia perusti Ison-Britannian Uganda-ohjelman nykyisen Kenian alueelle. Ohjelman tarkoituksena oli tarjota alue juutalaisille. Herzl aluksi hylkäsi ajatuksen, sillä hän piti Palestiinaa parempana paikkana. Huhtikuussa 1903 Chișinăussa tapahtuneen juutalaisvastaisen mielenosoituksen jälkeen Herzl esitteli Britannian ohjelman kuudennelle sionistikongressille. Huolimatta kireästä tilanteesta suunnitelma jakoi mielipiteitä. Suunnitelman tutkimiseksi perustettiin komitea, joka jatkoi toimintaa vuoteen 1905 saakka.


title: Juutalaisten territorialismi

text: Vastauksena Britannian ohjelmaan Israel Zangwillin johtama juutalainen territorialistinen organisaatio erosi sionistiliikkeestä. Se pyrki perustamaan juutalaisalueita eri puolille Yhdysvaltoja, Afrikkaa, Aasiaa ja Australia, mutta se ei onnistunut kovin hyvin. Organisaatio lakkautettiin vuonna 1925.


title: Juutalaisten territorialismi

text: Natsien vaikutusvallan kasvaessa ja juutalaisiin kohdistuneen uhan vallitessa Isaak Steinberg perusti Yhdysvalloissa Freeland Leaguen vuonna 1935. Organisaatio pyrki, epäonnistuneesti, ajamaan juutalaisten autonomiaa hankkimalla laajoja maa-alueita Ecuadorista, Australiasta ja Surinamesta. Yksi kuuluisimmista suunnitelmista oli Kimberley plan, jonka tavoitteena oli asuttaa 75 000 Euroopasta paennutta juutalaista Kimberley]n alueelle läntiseen Australiaan. Israelin valtion perustamisen jälkeen vuonna 1948 Steinberg kritisoi sionistihallituksen politiikkaa, ja jatkoi pyrkimyksiään luoda ei-nationalistisia juutalaisalueita eri puolille maailmaa. Steinbergin kuoltua vuonna 1957 Freeland Leaguen toimintaa johti Mordkhe Schaechter, joka vähitellen siirsi yhdistyksen toiminnan painopisteen juutalaiskulttuuria tukevaan toimintaan.


title: Kenneth Fuchs

text: Kenneth Fuchs (s. 1956) on säveltäjä. Hän valmistui kandidaattina Miamin yliopistosta ja maisterina sekä tohtorina Juilliard Schoolista. Häntä opettivat muiden muassa Milton Babbitt, David Del Tredici, David Diamond, Vincent Persichetti ja Alfred Reed. Nykyisin Fuchs toimii itse sävellyksen professorina Connecticutin yliopistolla.


title: Kenneth Fuchs

text: Albany Records julkaisi vuonna 2001 menestyneen CD:n, joka sisältää Fuchsin jousikvartetot 2, 3 ja 4. Myös Naxos on levyttänyt hänen tuotantoaan. Naxoksen levy, joka sisältää Fuchsin teokset "An American Place" (orkesterille), "Eventide" (konsertto englannintorvelle, harpulle, lyömäsoittimille ja jousiorkesterille) ja "Out of the Dark" (kamariorkesterille), sai vuonna 2005 kaksi Grammy-ehdokkuutta.


title: HMS Bulwark (1899)

text: HMS Bulwark oli Britannian Kuninkaallisen laivaston London-luokan taistelulaiva.


title: HMS Bulwark (1899)

text: Alus tilattiin Devonportin telakalta osana vuosien 1898-1899 laivasto-ohjelmaa. Sen köli laskettiin 20. maaliskuuta 1899 ja alus laskettiin vesille 18. lokakuuta 1899 kumminaan Plymouthin laivastoaseman komentajan amiraali Sir Henry Fairfaxin puoliso Lady Fairfax. Se valmistui maaliskuussa 1902.


title: HMS Bulwark (1899)

text: "HMS Bulwark" otettiin palvelukseen Devonportissa 11. maaliskuuta 1902, jolloin se liitettiin Välimeren laivastoon laivastonkomentajan amiraali Sir Compton E. Domvilen lippulaivana. Aluksen palvelukseenotto viivästyi uudistetun tulenjohtojärjestelmän asennuksen vuoksi. Alus palveli Välimerellä, kunnes se telakoitiin Devonportissa.


title: HMS Bulwark (1899)

text: Alus palasi palvelukseen 3. tammikuuta 1905 edelleen Välimeren laivaston komentajan amiraali lordi Charles Beresfordin lippulaivana. Alus palveli Välimerellä, kunnes se palasi 31. tammikuuta 1907 Devonportiin. Alus poistettiin palveluksesta 11. helmikuuta, mutta se palasi palvelukseen jo seuraavana päivänä runkomiehitettynä "HMS Resolutionilta" siirretyllä miehistöllä. Alus määrättiin Noreen sijoitettuja Kotilaivaston aluksia komentavan kontra-amiraalin lippulaivaksi.


title: HMS Bulwark (1899)

text: Kun "HMS Bulwark" oli yksiköidensä johdossa matkalla Queensberrystä Sheernessiin, se osui hiekkaharjanteeseen 26. lokakuuta 1907, kun osasto väisti kalastajia Pohjanmerellä 15 kilometriä Lemanin majakasta kaakkoon. Vaurioiden korjaaminen vaati telakoimista, ja yhdeksän teräslevyä jouduttiin vaihtamaan.


title: HMS Bulwark (1899)

text: Robert Falcon Scott astui alukselle palvelukseen 30. toukokuuta 1908 nuorimpana taistelulaivan komentajana. Alus poistettiin palveluksesta 17. elokuuta 1908 Chathamissa, ja se palasi palvelukseen seuraavana päivänä varustettuna "HMS Majesticilta" siirretyllä runkomiehistöllä. Miehistö täydennettiin 3. lokakuuta Devonportissa ja alus liitettiin Kanaalin laivastoon Devonportiin.


title: HMS Bulwark (1899)

text:
"HMS Bulwarkista" määrättiin 1910 Kotilaivaston 3. ja 4. taistelulaivaviiriköitä komentavan vara-amiraalin lippulaiva, mutta alus siirrettiin jo 25. huhtikuuta 1911 Chathamiin 3. viirikköön. Se poistettiin 1. syyskuuta Chathamissa palveluksesta korjattavaksi. Muutostöiden jälkeisten koeajojen aikana toukokuussa 1912 alus ajoi kahdesti karille Noren edustalla Barrow'n syvänteen reunoilla.
Ensimmäisen maailmansodan puhjetessa aluksen päällikkönä oli G. I. Sclater, ja se oli liitettynä Kanaalin laivaston 5. taistelulaivueeseen. Alus oli 26. marraskuuta 1914 täydentämässä ammusvarostojaan Ketthole Reachissa Medwayssä, kun aluksella tapahtui tuhoisa räjähdys. Ainoastaan kaksitoista miehistönjäsentä pelastui.


title: HMS Bulwark (1899)

text: Tapahtuman oikeuskäsittely pidettiin joulukuussa, ja siinä todettiin räjähdyksen olleen onnettomuus, jonka syynä pidettiin ruudin räjähtämistä eikä kyetty osoittamaan tahallisuutta tai vahingontekoa.


title: Marylandin tasavalta

text: Marylandin tasavalta oli pieni afroamerikkalainen valtio vuodesta 1854 vuoteen 1857, jolloin se liitettiin nykyiseen Liberiaan.


title: Marylandin tasavalta

text: Pääasiassa Marylandin osavaltiosta vapautetut afroamerikkalaiset orjat muuttivat alueelle vuonna 1834. Vuonna 1838 yhdyskunnat liitettiin Liberian kansainyhteisöön, joka julistautui itsenäiseksi vuonna 1847. Maryland kuitenkin säilyi erillisenä nimellä, sillä Liberia halusi säilyttää alueella olleen kauppamonopolin. Alue julistautui itsenäiseksi 29. toukokuuta 1854 nimellä "Maryland in Liberia". Maan pääkaupunki oli Harper.


title: Marylandin tasavalta

text: Joulukuussa 1831 Marylandin osavaltio päätti ohjelmasta, jonka tehtävänä oli kuljettaa vapautettuja orjia Yhdysvalloista Afrikkaan. Maryland State Colonization Society perustettiin hoitamaan ohjelmaa. Ohjelman kestoksi määriteltiin 26 vuotta ja kustannuksiksi 10 000 dollaria.


title: Pandeli Majko

text: Pandeli Majko (s. 15. marraskuuta 1967 Tirana) on albanialainen poliitikko. Hän toimi maansa pääministerinä vuosina 1998–1999 ja myöhemmin lyhyen aikaa vuonna 2002. Nykyään hän toimii kansanedustajana maansa parlamentissa, jossa hän on Albanian sosialistisen puolueen keskeisiä vaikuttajia. Majko on ollut yksi kaikkien aikojen nuorimmista pääministereistä: kun hänet ensimmäisen kerran valittiin tehtävään vuonna 1998, hän oli 30-vuotias.


title: Marion Josserand

text: Marion Josserand (s. 6. lokakuuta 1986 Saint-Martin d'Hères) on ranskalainen freestylehiihtäjä. Hän voitti pronssia skicrossissa vuoden 2010 talviolympialaisissa.


title: Marion Josserand

text: Freestylehiihdon maailmancupissa Josserand kilpaili ensimmäisen kerran tammikuussa 2007 sijoittuen yhdeksänneksi. Hän on voittanut yhden maailmancupin kilpailun. Vuonna 2007 hän oli MM-kisoissa kuudes.


title: Smithinsaari

text: Smithinsaari () on Eteläisiin Shetlandsaariin kuuluva saari Eteläisessä jäämeressä. Saari sijaitsee noin 25 kilometriä Low Islandista luoteeseen ja 40 kilometriä Snow Islandista lounaaseen. Saaren pinta-ala on 148 neliökilometriä ja se on kokonaan Imeonvuorien peittämä. Saaren korkein huippu Mount Froster kohoaa 2105 metriin.


title: Jena Lee

text: Jena Lee (syntyjään Sylvia Garcia, s. 29. kesäkuuta 1987 Chile) on ranskalainen laulaja-lauluntekijä.


title: Jena Lee

text: Jena Lee syntyi Chilessä ja on syntymänimeltään Sylvia Garcia. Leen ollessa yhdeksän kuukauden ikäinen ranskalainen perhe adoptoi hänet. Lee varttui Oloron-Sainte-Mariessa Pyrénées-Atlantiquesissa Ranskassa ja kiinnostui musiikista neljävuotiaana. Kuudentoista vuoden iässä hän aloitti lukio-opinnot Ernest Couteaux'n lukiossa Saint-Amand-les-Eaux'ssa Nordin departementissa Pohjois-Ranskassa. Ylioppilastutkinnon suorittamisen jälkeen Lee työskenteli Pariisissa Mammouth-tavaratalossa säästäen rahaa laulajan uraa varten.


title: Sveitsin rautatieliikenne

text: Sveitsin rautatieliikenne on varsin kehittynyttä ja vilkasta. Maan rautatieverkko on tiheä ja juna on tärkeä liikkumisväline. Rautatiet ovat sveitsiläisen julkisen liikenteen runko.


title: Sveitsin rautatieliikenne

text: Sveitsin ensimmäinen rautatieosuus otettiin käyttöön Baselissa, kun Strasbourg-Bâle-yhtiön rata Ranskan St. Louisin ja Baselin St. Johannin välillä avattiin 15.6.1844. Virallisesti Sveitsin ensimmäisenä rautatienä pidetään Zürichin ja Badenin välistä Schweizerische Nordbahnin (SNB) 22,5 kilometrin pituista rataa, joka otettiin käyttöön 9.8.1847.


title: Sveitsin rautatieliikenne

text: 1800-luvun jälkipuoliskolla maahan rakennettiin rautateitä yli 3 000 km. Rautateitä rakensivat yksityiset, alueelliset yhtiöt, joista suurin osa yhdistettiin taloudellisten vaikeuksien jälkeen 1900-luvun alussa valtiolliseen Schweizerische Bundesbahniin (SBB-CFF-FFS). Suurimmat SBB:n edeltäjäyhtiöt olivat:


title: Sveitsin rautatieliikenne

text: Sveitsissä on yli 60 rautatieyhtiötä. Osa yhtiöistä on hyvinkin pieniä, yhden rataosuuden haltijoita. Valtiollinen SBB-CFF-FFS on markkinajohtaja mitattiinpa osuutta millä tahansa tunnusluvulla:


title: Sveitsin rautatieliikenne

text: Isoimpia ei-valtiollisia ("yksityisiä") rautatieyhtiöitä ovat muun muassa Rhätische Bahn, BLS ja Matterhorn Gotthard Bahn (MGB).


title: Sveitsin rautatieliikenne

text: Sveitsin julkinen liikenne on suunniteltu ja rakennettu rautateiden varaan: linja-autot, raitiotiet, köysiradat, funikulaarit ja laivat täydentävät laajaa rautatieverkostoa. 1.1.2010 rautateitä oli yhteensä 5261,3 km. Raitioteitä oli vuoden 2010 alussa 223,5 km ja kiskoköysiratoja 60,3 km.


title: Sveitsin rautatieliikenne

text: Kantoneista pisin rautatieverkko on Bernin (931 km), Zürichin (519 km) ja Vaud'n (51 km) kantoneissa. Tihein rautatieverkosto on Basel-Stadtin (87 km/100km²), Zürichin (30 km/100km²) ja Aargaun (24 km/100km²) kantoneissa.


title: Sveitsin rautatieliikenne

text: Sveitsi on aktiivisesti kehittänyt kansainvälistä rautatieliikennettä. Suurimman osan ulkomaiden-yhteyksistä toteuttaa naapurimaan rautatieyhtiö.


title: Sveitsin rautatieliikenne

text:
Belgia, Luxemburg
Baselista on kaksi päivittäistä suoraa yhteyttä Luxemburgin kautta Brysseliin.


title: Sveitsin rautatieliikenne

text:
Alankomaat
Saksalainen DB liikennöi CNL-yöjunalla Zürichistä Amsterdamiin.


title: Sveitsin rautatieliikenne

text:
Ranska
Ranskan-Sveitsin-liikenne tapahtuu pääosin SNCF:n ja SBB:n yhteisyrityksen, Lyria SAS:n nimissä. Joulukuusta 2014 alkaen Lyrian TGV-junia kulkee päivittäin seuraavasti:
SNCF:llä on suora TGV-yhteys Baselista:


title: Sveitsin rautatieliikenne

text:
Italia
Italialainen FS ja SBB liikennöivät Milanosta ETR-junillaan Zürichiin (ETR 470) sekä Baseliin ja Geneveen (SBB ETR 610):


title: Sveitsin rautatieliikenne

text:
Slovenia, Kroatia, Serbia
Zürichistä liikennöi päivittäin "Zürichsee"-yöjuna Itävallan Innsbruckin ja Villachin kautta Slovenian Ljubljanaan, Kroatian Zagrebiin ja Serbian Belgradiin.


title: Sveitsin rautatieliikenne

text:
Itävälta, Unkari
Itävaltalainen ÖBB liikennöi Railjet-junillaan Wienistä, Salzburgista ja Budapestista Zürichiin. Lisäksi Zürichistä on päivittäiset yöjunayhteydet Wieniin ("Wiener Walzer") ja Budapestiin.


title: Sveitsin rautatieliikenne

text:
Saksa
Saksalainen DB liikennöi ICE-, Eurocity- (EC) ja CNL-junilla Berliinistä, Binzistä, Dortmundista, Essenistä, Frankfurtista, Hampurista, Kielistä ja Münchenistä Baseliin, Berniin, Brigiin, Churiin, Interlakeniin ja Zürichiin. SBB liikennöi paikallisjunillaan Saksan-Sveitsin raja-alueella.


title: Sveitsin rautatieliikenne

text:
Tšekki
DB:n CNL-yöjuna kulkee Zürichistä Prahaan.


title: Sveitsin rautatieliikenne

text:
Espanja
Espanjalais-ranskalainen Elipsos liikennöi hotellijunillaan kolme yöjunavuoroa viikossa väliä Zürich-Geneve-Barcelona. Liikenne päättyi kannattamattomana joulukuussa vuonna 2012.


title: Sveitsin rautatieliikenne

text:
Tanska
DB:n CNL-yöjuna kulki Baselista Kööpenhaminaan. Liikenne päättyi joulukuussa 2014.


title: Sveitsin rautatieliikenne

text:
Venäjä, Valko-Venäjä, Puola
Päivittäinen junayhteys Baselista Saksan, Puolan ja Valko-Venäjän kautta Moskovaan päättyi joulukuussa vuonna 2013.


title: Rauhanjoukot

text: Rauhanjoukot ("Peace Corps") on Yhdysvaltain hallituksen johtama vapaaehtoisohjelma sekä hallituksen asioimisto samalla nimellä. Rauhanjoukkojen ohjelma sisältää kolme tavoitetta: teknisen avun tarjonta, auttaa Yhdysvaltojen ulkopuolella olevia ihmisiä ymmärtämään Yhdysvaltain kulttuuria sekä auttaa yhdysvaltalaisia ymmärtämään muiden maiden kulttuureita. Yleisesti rauhanjoukkojen työ liittyy sosiaaliseen ja taloudelliseen kehitykseen.


title: Rauhanjoukot

text: Perustamisvuodestaan 1961 lähtien yli 200 000 yhdysvaltalaista on liittynyt rauhanjoukkoihin toimien 139 valtiossa.


title: Jäähdytinneste

text: Jäähdytinneste (myös jäähdytysneste) on lämmön siirtoon tarkoitettua nestettä. Jäähdytinneste kiertää tarkoitusta varten rakennetussa jäähdytysjärjestelmässä. Jäähdytinnesteitä käytetään hyvin monissa sovelluksissa: esimerkiksi voimalaitoksissa, polttomoottoreissa ja työstökoneissa.


title: Jäähdytinneste

text: Moottoreissa jäähdytinnesteellä tasataan sylinterilohkon lämpötilaa sekä siirretään liiallinen lämpöenergia pois. Jäähdytinnesteellä voidaan myös johtaa lämpöenergiaa ajoneuvon ohjaamon lämmittimeen. Yksinkertaisimmillaan jäähdytinneste voi olla pelkkää vettä, mutta veden taipumus aiheuttaa korroosiota sekä olematon pakkaskestävyys rajoittavat sen käyttöä.


title: Jäähdytinneste

text: Varsinainen jäähdytinneste voi olla esimerkiksi etyleeniglykolia tai propyleeniglykolia. Seostamalla etyleeniglykolipohjaista nestettä veteen 50:50-seossuhteella, saadaan seoksen pakkaskestävyydeksi -36 celsiusastetta. Jäähdytinnesteeseen voidaan lisätä mm. korroosiota, jäätymistä, syöpymistä ja vaahtoamista estäviä lisäaineita.


title: Jäähdytinneste

text: Työstökoneissa jäähdytinneste (myös "leikkuuneste") voi olla esimerkiksi vesi-mineraaliöljy seos. Jäähdytinnestettä suihkutetaan työstettävän kohteen pintaan, josta se sitoo lämpöä itseensä.


title: Ramil Ganijev

text: Ramil Ganijev (; s. 23. syyskuuta 1968 Yangiabad) on uzbekistanilainen entinen yleisurheilija, joka kilpaili moniotteluissa. Hän edusti seuratasolla tšekkiläistä Sparta Prahaa. Ganijev voitti kymmenottelussa Aasian kisoista kaksi ja Aasian-mestaruuskilpailuissa yhden mitalin. Hän osallistui olympialaisiin kahdesti, vuosina 1992 ja 1996. Ganijev sijoittui molemmilla kerroilla kymmenottelussa kahdeksanneksi. Hän oli samassa lajissa viides vuoden 1997 MM-kisoissa.


title: Ramil Ganijev

text: "Lähde: IAAF"


title: Souphanouvong

text: Souphanouvong (1909–1995) oli laosilainen prinssi, vallankumouksellinen ja maan ensimmäinen presidentti, joka hallitsi maata sen itsenäistymisestä 1975 asti vuoteen 1986 ja osittain 1991.


title: Souphanouvong

text: Prinssi Souphanouvong oli nuorin Boun Khongin 22 pojasta ja pääministeri Souvanna Phouman velipuoli. Hän opiskeli Pohjois-Vietnamin pääkaupungissa Hanoissa ja myöhemmin insinööriksi Pariisissa. Valmistuttuaan hän työskenteli virkamiehenä Vietnamissa, rakennutti siltoja ja meni naimisiin paikalliset tytön kanssa. Samalla hän solmi läheiset suhteet Ho Tši Minhin johtamiin Vietnamiin kommunisteihin.


title: Souphanouvong

text: Kun Laos 1949 liittyi Ranskan unioniin itsenäisenä valtiona, hän muodosti entisen vapaan Laosin liikkeestään uuden Pathet Lao -järjestön, joka ryhtyi yhteistyöhön Vietnamin kommunistien kanssa. Vuonna 1955 hän oli perustamassa Laosin kommunistista puoluetta, joka otti vallan käsiinsä vuonna 1975. Hän pysyi presidenttinä vuoteen 1986, jolloin antoi virkatoimensa sijaisen hoitoon, mutta luopui virastaan kokonaan vasta 1991.


title: Luettelo Ukrainan presidenteistä

text: Tämä on luettelo Ukrainan presidenteistä.


title: Hannah Teter

text: Hannah Teter (s. 27. tammikuuta 1987 Belmont, Vermont) on yhdysvaltalainen lumilautailija, joka kilpailee half-pipessa.


title: Hannah Teter

text: Teter voitti kultaa naisten half-pipessa Torinon talviolympialaisissa 2006 ja hopeaa Vancouverin talviolympialaisissa 2010. Lumilautailun MM-kisoissa vuonna 2005 hän voitti half-pipessa pronssia.


title: Hannah Teter

text: Lumilautailun maailmancupissa Teter kilpaili ensimmäisen kerran syyskuussa 2002. Hän on kilpaillut 14 half-pipe -kisassa ja voittanut niistä kuusi.


title: Hannah Teter

text: Teter voitti X Gamesin superpipen vuonna 2004. Vuosina 2003, 2005, 2009, 2010 ja 2012 hän sai pronssia.


title: Kumputunturi

text: Kumputunturi on Kittilän kunnassa pieni kumpumainen tunturi, jonka itäinen puoli on jyrkkä ja muut loivempia. Kumputunturin huippu on 581 metriä merenpinnan yläpuolella.


title: Kumputunturi

text: Kumputunturi ympäristöineen kuuluu Natura-alueeseen. Tunturin rinne- ja alusmetsät ovat luonnontilaisia ja arvokkaita vanhojen metsien alueita. Alueen metsistä yli puolet on yli 200-vuotiasta männikköä. Loput metsistä ovat yli 200-vuotiasta kuusikkoa ja nuorempaa männikköä. Metsissä on runsaasti lahopuuta sekä pienialaisia lehtoja ja lehto- ja lettokorpia. Alueella tavataan uhanalaisia eläin- ja kasvilajeja. Lintudirektiivin liitteen I linnuista Kumputunturilla tavataan helmipöllöjä, hiiripöllöjä, metsoja, palokärkiä, pohjantikkoja, pyitä ja varpuspöllöjä.


title: Kelly Clark

text: Kelly Clark (s. 26. heinäkuuta 1983 Newport, Rhode Island) on yhdysvaltalainen lumilautailija, joka kilpailee half-pipessa.


title: Kelly Clark

text: Clark on voittanut half-pipessa kolme olympiamitalia: kultaa Salt Lake Cityssä 2002 ja pronssia Vancouverissa 2010 sekä Sotšissa 2014. Torinon olympialaisissa 2006 hän oli neljäs. MM-kisoissa 2001 Clark oli yhdeksäs.


title: Kelly Clark

text: Lumilautailun maailmancupissa Clark kilpaili ensimmäisen kerran joulukuussa 2000. Hän on voittanut 11 maailmancupin kisaa, ollut kahdesti toinen ja viidesti kolmas (6.2.2016).


title: Kelly Clark

text: X Gamesissa Clark on sijoittunut 13 kertaa kolmen parhaan joukkoon superpipessa vuosina 2002–2015. Hän on voittanut seitsemän kertaa (Aspenissa 2002, 2006, 2011, 2012, 2013 ja 2014 ja lisäksi Tignes’ssä vuonna 2014), saanut hopeaa viidesti (2003, 2004, 2009, 2010, 2015) ja pronssia kerran (2008).


title: SESKO

text: SESKO ry (Suomen sähköteknillinen standardisoimisyhdistys SESKO) on Suomen sähkö- ja elektroniikka-alan kansallinen standardisoimisjärjestö. SESKO osallistuu alansa kansainväliseen (IEC) ja eurooppalaiseen (CENELEC) yhteistyöhön Suomen edustajana sekä tekee Suomessa kansallisia SFS-standardeja.


title: Sakari Vekki

text: Sakari Vekki (s. 8. kesäkuuta 1990) on suomalainen telinevoimistelija, joka edustaa Jyväskylän Voimistelijat '79:ää. Hänen vahvin telineensä on permanto.


title: Sakari Vekki

text: Vekin paras arvokisasijoitus on permannon 16. sija Berliinin EM-kilpailuissa 2011. MM-kilpailuissa Vekin paras sijoitus on permannon 18:s sija Lontoossa 2009. Sijoitus oli samalla Suomen joukkueen paras kyseisissä kilpailuissa. Maailmancupissa hän on yltänyt palkintokorokkeelle kerran, Osijekissa 2010, voitettuaan permannolla pronssia. Pohjois-Euroopan mestaruuskilpailuissa 2010 Vekki voitti kultaa permannolla ja joukkuekilpailussa sekä pronssia hypyssä.


title: Sakari Vekki

text: Maaliskuussa 2011 Vekki sijoittui maailmancupin kutsukilpailussa permannolla yhdeksänneksi pistein 14,566. Korjausaskel kyseisessä ohjelmassa esti häntä tekemästä omaa ennätystään ja rikkomasta 15 pisteen rajaa. Huhtikuun EM-kilpailuissa Berliinissä Vekki voimisteli permannolla 16:nneksi pistein 14,850. Toukokuussa Vekin suoritusta maailmancupin kutsukilpailussa Moskovassa heikensivät korjausaskeleet volttisarjojen päätteeksi, ja hän sijoittui kuudenneksi pistein 14,575.


title: Sakari Vekki

text: Vekki on voittanut myös trampoliinivoimistelun miesten Suomen mestaruuden vuonna 2008.


title: Natriummetavanadaatti

text: Natriummetavanadaatti (NaVO) on natrium- ja metavanadaatti-ionien muodostama epäorgaaninen ioniyhdiste. Ainetta käytetään reagenssina muun muassa valokuvauksessa ja analyyttisessä kemiassa.


title: Natriummetavanadaatti

text: Natriummetavanadaattia voidaan valmistaa natriumkloridin ja divanadiinipentoksidin välisellä reaktiolla kuumentamalla niitä happi- tai ilmavirrassa. Tuotteina muodostuu natriummetavanadaattia ja klooria tai vetykloridia. Sitä voidaan valmistaa myös divanadiinipentoksidin ja natriumhydroksidin välisellä reaktiolla.


title: Natriummetavanadaatti

text: Natriummetavanadaattia käytetään valokuvauskemikaalina, musteissa, peittausaineena ja kiinnitteenä. Sitä käytetään myös korroosionestoaineena hiilidioksidia sisältävissä pesuliuoksissa esimerkiksi tuotettaessa hiilivedyistä vetyä ja pieninä määrinä metaboliaa kiihdyttävänä yhdisteenä.


title: Quttinirpaaqin kansallispuisto

text: Quttinirpaaqin kansallispuisto () on Kanadan kansallispuisto. Nunavutin territoriossa sijaitseva kansallispuisto on Kanadan pohjoisin, ja Wood Buffalon kansallispuiston jälkeen toiseksi suurin kansallispuisto. Vuonna 1988 perustetun kansallispuiston pinta-ala on 37 775 neliökilometriä.


title: Tuliniskatikka

text: Tuliniskatikka ("Blythipicus pyrrhotis") on kaakkoisaasialainen tikka. Sen esiintymisalue ulottuu Nepalista eteläiseen Kiinaan, Indokiinaan ja Malakan niemimaalle. Lajista tunnetaan viisi alalajia. Brian Houghton Hodgson kuvaili lajin holotyypin Nepalista vuonna 1837.


title: Etiopiantikkanen

text: Etiopiantikkanen ("Dendropicos abyssinicus") on itäafrikkalainen tikka. Sen esiintymisalue käsittää alueen Eritrean Anseberjoelta itään Harariin ja etelään Alataan. Edward Smith-Stanley kuvaili lajin holotyypin Etiopiasta vuonna 1814.


title: Kongontikkanen

text: Kongontikkanen ("Chloropicus xantholophus") on keskiafrikkalainen tikka. Sen esiintymisalue ulottuu Kamerunin lounaisosista Sudaniin, Ugandaan ja läntiseen Keniaan, sekä etelässä Angolaan ja Zaireen. Edward Hargitt kuvaili lajin holotyypin Gabonista vuonna 1883.


title: Vesistö

text: Vesistö on hydrologian termi, joka tarkoittaa niiden sisävesien muodostamaa kokonaisuutta, jolla on yhteinen laskujoki mereen. Sateena maanpinnalle tuleva vesi haihtuu, imeytyy tai virtaa maanpintaa pitkin. Virtaava vesi keräytyy yhä suuremmaksi vesimassaksi purkautuakseen esimerkiksi joen kautta mereen. Vesistö on se sadealue, jonka vedet purkautuvat mereen saman purkauskohdan kautta. Termi vesistöalue tarkoittaa lähes sama kuin "vesistö", mutta vesistöalue voi sisältää myös kulttuurimaantieteellisen puolen. Esimerkiksi Etelä-Pohjanmaan vesistöalue koostuu jokiensa mukaan useammasta vesistöstä.


title: Vesistö

text: Sadealuetta kiertävää rajaa sanotaan vedenjakajaksi. Vedenjakajat ovat yleensä suoalueita, joilta voi virrata vettä useampaankin suuntaan. Vedenjakaja ei siis useinkaan ole korkeimpien harjanteiden kohdalla vaan tasaisella suolla. Järvelläkin voi olla kaksi purkaustietä, jolloin sitä nimitetään bifurkaatioksi.


title: Vesistö

text: Suomen päävesistöt on nimetty laskujokiensa mukaan. Suurimmat niistä ovat Vuoksen, Kymijoen, Kokemäenjoen, Oulujoen, Iijoen, Kemijoen, Paatsjoen ja Tornionjoen vesistöt. Suurvesistö voidaan jakaa osa-alueisiin sivujokiensa ja järvien laskukohtien perusteella. Kunkin sivujoen yläpuolinen alue määritellään sen osavesistöksi. Näitä nimitetään Suomessa vesireiteiksi.


title: Vesistö

text: Vesistöjä voidaan ryhmitellä myös suurempiin ryhmiin sen mukaan, mihin mereen ne laskevat. Esimerkiksi Suomessa voidaan muodostaa Suomenlahteen, Saaristomereen, Selkämereen, Perämereen sekä Jäämereen ja Vienanmereen laskevista oma ryhmänsä. Atlanttiin virtaa Euroopan vesistä sadealueelta, joka on 65 % maanosan pinta-alasta ja Jäämereen 16 %:n alueelta. Euroopan läpi kulkeekin pohjois-eteläsuuntainen päävedenjakaja, jota Suomessa nimitetään Maanseläksi. Myös laskujoettomia alueita on olemassa. Suhteellisesti eniten niitä on Australiassa. Tyyneenmereen virtaa selvästi vähemmän mantereilta tulevaa vettä kuin Atlanttiin.


title: Vesistö

text: Vuoden 1961 vesilain mukaan vesistö on avopintainen sisävesialue, jossa on luonnon muovaamia tai ihmisen tekemiä osia. Laissa on toisaalta pitkä luettelo niistä veteen liittyvistä kohteista, joita ei pidetä vesistönä tai sen osana. Sellaisia ovat oja, noro (pieni puro tai kostea notko), lähde, vesisäiliö, tekolammikko, kaivo tai muu vedenottamo. Vesistön osana ei myöskään pidetä vesiuomaa, jossa ei jatkuvasti virtaa vettä eikä tulvankaan aikana ole riittävästi vettä veneilyä tai uittoa varten. Tällaisessa vesiuomassa eivät kalatkaan juuri pysty liikkumaan. Vesilaissa vesistönä ei siten pidetä merta tai pohjavesimuodostumaa.


title: Lombardian ympäriajo 2010

text: Lombardian ympäriajo 2010 oli järjestyksessään 104. maantiepyöräilyn Lombardian ympäriajo. Kilpailu käytiin 260 kilometrin reitillä Milanosta Comooon 16. lokakuuta 2010. Reitti suuntautui Milanosta pohjoiseen Como-järven ympäri. Ennen Leccon kaupunkia olivat Intelvi Tartavellen ja Colle Balision nousut. Leccon jälkeen pyöräilijät nousivat perinteisesti Madonna del Ghisallon huipulle ja tämän jälkeen 1 124 metrin korkeuteen, Colma di Sormanon vuorelle. Muutama kilometri ennen maalia oli vielä lyhyt San Fermo di Battaglian nousu.


title: Lombardian ympäriajo 2010

text: Vuoden 2010 Lombardian ympäriajo käytiin kylmissä ja sateisissa oloissa. Kilpailuun lähteneistä 195 pyöräilijästä vain 34 saapui maaliin. 15 kilometrin ajon jälkeen lähtivät irtiottoon Michael Albasini, Diego Caccia, Kjell Carlström, Mauro Da Dalto, Tony Gallopin ja Gianluca Mirenda, jotka olivat parhaimmillaan seitsemän minuuttia pääjoukon edellä. Philippe Gilbertin Omega Pharma-Lotto -joukkue vastasi pääjoukon vetotyöstä.


title: Lombardian ympäriajo 2010

text: Madonna del Ghisallon nousussa pääjoukosta irtosivat Vladimir Gusev ja Giovanni Visconti, jotka tavoittivat karkulaisryhmästä jäljellä olleet ajajat, viimeisenä Michael Albasinin. Seuraavaksi irtiottoa yritti Bauke Mollema, mutta liian aikaisin kilpailun voittoa ajatellen. Colma di Sormanon huipulta laskettaessa Philippe Gilbert siirtyi kärkeen saaden peräänsä Vincenzo Nibalin, Pablo Lastrasin ja Haimar Zubeldian.


title: Lombardian ympäriajo 2010

text: Nibali kaatui hiusneulamutkassa pudoten kärkiryhmästä, josta puolestaan Gilbert lähti irtiottoon. Michele Scarponi tavoitti hänet pitkän takaa-ajon jälkeen. Gilbert ratkaisi toisen peräkkäisen Lombardian ympäriajon voittonsa karattuaan Scarponilta viimeisessä nousussa, San Fermossa. Maalissa heidän eronsa oli 12 sekuntia. Pablo Lastras sijoittui kolmanneksi.


title: Lombardian ympäriajo 2010

text:
Lähde: Cyclingnews
Kilpailuun kutsuttiin kaikkiaan 26 joukkuetta.


title: Liekkitikkanen

text: Liekkitikkanen ("Mesopicos goertae") on afrikkalainen tikka. Sen esiintymisalue käsittää mantereen keskiosan ulottuen Mauritaniasta itään Etiopiaan, Keniaan ja Tansaniaan, sekä etelässä Luoteis-Angolaan ja Zaireen. Lajista tunnetaan neljä alalajia. Philipp Ludwig Statius Müller kuvaili lajin holotyypin Senegalista vuonna 1776.


title: Musta hevonen (sarjakuva)

text: Musta hevonen () on Samsonin (Samuli Lintulan) piirtämä ja käsikirjoittama suomalainen strippisarjakuva, joka on ilmestynyt vuodesta 2008. Siinä seikkailevat Heikki (hevonen, ori), Sini (lintu) ja Helka (hevonen, tamma). Sarjakuva on päässyt Pohjois-Amerikassa syndikaattilevitykseen .


title: Cinema (elokuvateatteri)

text: Cinema oli elokuvateatteri Helsingin Etu-Töölössä Museokadulla samoissa tiloissa, joissa aiemmin oli ollut Taru ja sitä ennen Mikki ja Revy. Teatteri lopetti toimintansa 3. marraskuuta 1995.


title: Cinema (elokuvateatteri)

text: Elokuvakriitikko Mårten Kihlman osti Tarun sen omistajalta, muutti nimen Cinemaksi ja avasi 23. marraskuuta 1967. Ensimmäinen elokuva oli Jacques Demyn ohjaus "Lola".


title: Cinema (elokuvateatteri)

text: Teatteri profiloitui laatuelokuvien esittäjänä. Kriitikko Mikael Fränti piti sitä ensiaskeleena kohti kunnallista elokuvateatteria, "jonka on pakko olla todellisuutta tässä maassa viimeistään 70-luvun lopulla".


title: Cinema (elokuvateatteri)

text: Vuonna 1990 Kihlman myi Cineman Mika Siltalalle, Pekka Lanervalle ja Matti Pauniolle. Kihlman kuoli pian kaupanteon jälkeen. Ensimmäinen uudessa Cinemassa esitetty elokuva oli Krzysztof Kieślowskin "Lyhyt elokuva tappamisesta".


title: Cinema (elokuvateatteri)

text: Teatterin nimet sen historian 3.11.1929–3.11.1995 aikana:


title: Luettelo vaalikauden 1962–1966 kansanedustajista

text: Tämä on luettelo vaalikauden 1962 kansanedustajista. Eduskuntavaaleissa 1962 valittu eduskunta toimi helmikuusta 1962 huhtikuuhun 1966.


title: Vuoden 2008 isku Abu Kamaliin

text: Vuoden 2008 isku Abu Kamaliin oli CIA:n upseerien Syyriassa helikoptereilla 26. lokakuuta 2008 suorittama puolisotilaallinen isku. Syyrian hallitus kutsui tapahtumaa ”rikolliseksi ja terroristiseksi” hyökkäykseksi maan suvereeniteettiä kohtaan väittäen, että raportoidut kahdeksan kuolonuhria olivat siviileitä. Nimeämätön Yhdysvaltain sotilaslähde kuitenkin väittää, että kohde oli ulkomaisten taistelijoiden verkostoa, jotka matkustivat Syyrian läpi liittyäkseen Yhdysvaltain johtamaan Halukkaiden koalition ja Irakin hallinnon vastaiseen Irakin vastarintaan.


title: Michelle (kappale)

text: Michelle on Paul McCartneyn säveltämä The Beatles -yhtyeen kappale.


title: Michelle (kappale)

text: Kappaleessa McCartney laulaa hieman ranskaksi, mikä on lähtöisin kappaleen musiikillisesta luonteesta. McCartney kuuli noin 19-vuotiaana ranskalaisen laulun taideopiskelijoiden juhlissa. Tästä tuli inspiraatio Michelleen, joka jäi kuitenkin vuosiksi hautumaan (sävelmä tuli valmiiksi, kun vuoden 1965 albumi "Rubber Soul" kaipasi kipeästi lisää kappaleita).


title: Michelle (kappale)

text: ”Michellen” on nauhoittanut The Beatlesin lisäksi brittiläinen lauluduo David and Jonathan, jonka coverversio nousi top 20:een sekä Britanniassa että Yhdysvalloissa vuonna 1966.


title: Mosambikintikkanen

text: Mosambikintikkanen ("Dendropicos stierlingi") on itäafrikkalainen tikka. Sen esiintymisalue ulottuu Tansanian eteläosasta Mosambikin pohjoisosaan sekä läheiseen Malawin lounaisosaan, mahdollisesti myös itäiseen Sambiaan. Anton Reichenow kuvaili lajin holotyypin Tansanian Songeasta vuonna 1901.


title: Pikiotsatikkanen

text: Pikiotsatikkanen ("Mesopicos elliotii") on keskiafrikkalainen tikka. Sen esiintymisalue ulottuu Nigerian kaakkoisosista Kameruniin, Ugandaan, Zaireen, Gaboniin ja Angolaan. Lajista tunnetaan kaksi alalajia. John Cassin kuvaili lajin holotyypin Gabonin Munijoelta vuonna 1863.


title: Käsipallon miesten maailmanmestaruuskilpailut 2007

text: Vuoden 2007 käsipallon maailmanmestaruuskilpailut järjestettiin Saksassa 19. tammikuuta – 4. helmikuuta. Kisoihin selvisi karsintojen kautta 24 maata. Turnauksen voitti isäntämaa Saksa, joka voitti loppuottelussa Puolan maalein 29–24. Pronssiottelussa Tanska kaatoi Ranskan 27–34.


title: Natalja Duhnova

text: Natalja Stanislavovna "Nataša" Duhnova (; s. 16. heinäkuuta 1966 Munyak) on valkovenäläinen yleisurheilija, joka kilpaili keskimatkojen juoksussa. Hän edusti seuratasolla Grodno TU:ta. Duhnova voitti 800 metrillä hopeaa sekä sisäratojen MM-kisoissa 1997 että EM-kisoissa 1994 ja kultaa sisäratojen EM-kilpailuissa 1994. Hän osallistui olympialaisiin kahdesti, vuosina 1996 ja 2000. Duhnova oli mukana 800 metrin juoksussa molemmilla kerroilla, jonka lisäksi hän kilpaili 1 500 metrin matkalla Atlantan kisoissa 1996. Hänen paras olympiasijoituksensa oli seitsemäs sija 800 metriltä Atlantan kisoista 1996.


title: Natalja Duhnova

text: Duhnova voitti urallaan yhteensä seitsemän maansa mestaruutta, joista viisi tuli 800 ja kaksi 1 500 metrin matkoilta. Hän pitää hallussaan Valko-Venäjän ennätystä 1 000 metrin juoksussa tuloksellaan 2.37,33.


title: Natalja Duhnova

text: "Lähde: IAAF"


title: Clarencensaari

text: Clarencensaari () on Eteläisiin Shetlandsaarin kuuluva saari Eteläisessä jäämeressä noin 30 kilometriä Elefanttisaaresta kaakkoon. Saaren korkein huippu Mount Irving kohoaa noin 2300 metrin korkeuteen saaren eteläosassa.


title: Eight Days a Week

text: Eight Days a Week on The Beatlesin kappale vuonna 1964 ilmestyneeltä albumilta "Beatles for Sale". Sen ovat tehneet John Lennon ja Paul McCartney. Kappale syntyi, kun McCartney kysyi matkalla Lennonin luokse autonkuljettajaltaan, miten menee. Kuljettaja vastasi: ”Jaa, painan hommia täysillä, kahdeksan päivää viikossa.” Perillä hän kertoi tapauksen Lennonille, ja he rupesivat tekemään siitä kappaletta.


title: Eight Days a Week

text: Yhdysvalloissa kappale sisältyi albumille "Beatles VI", ja single nousi listaykköseksi kahden viikon ajaksi. Britanniassa sitä ei julkaistu singlenä.


title: Noita palaa näyttämölle

text: Noita palaa näyttämölle on Panu Rajalan kirjoittama tietokirja, joka ilmestyi vuonna 1998. Kirjassa käydään läpi Mika Waltarin ura näytelmäkirjailijana ja esitellään hänen draamatuotantonsa. Jokaisesta näytelmästä kerrotaan juoni, ensimmäiset esitykset, mahdolliset elokuvasovitukset ja kriitikoiden vastaanotto. Kirjassa esiteltiin ensi kerran kaksi Waltarin tuolloin vielä julkaisematonta näytelmää: "Pimeä komero" ja "Viimeiset ihmiset". Waltari oli tarjonnut niitä 1950-luvulla Kansallisteatterille, mutta ne hyllytettiin eikä niitä koskaan esitetty. Vuonna 1999 ne julkaistiin kokoelmassa "Mika Waltarin näytelmät".


title: Noita palaa näyttämölle

text: Kriitikoiden mukaan Rajala on kirjoittanut ”rohkeasti omalla äänellä”, mutta ”välillä turhankin sujuvasti”. Kirjan heikkoutena on pidetty sitä, että Waltarin näytelmiä ei tarkastella laajemmassa yhteydessä, suhteessa oman aikansa muihin näytelmiin ja tyylisuuntiin.


title: Rana (Norja)

text: Rana on Norjan kunta Nordlandin läänissä Helgelandin maakunnassa. Naapurikuntia ovat pohjoisessa Meløy, Beiarn ja Saltdal, etelässä Hemnes ja Leirfjord sekä lännessä Nesna, Lurøy ja Rødøy. Idässä kunta rajoittuu Ruotsiin. Ranan alueella on runsaita rautamalmiesiintymiä, ja sen teollisuushistoria alkoi jo vuonna 1799. Kunnan hallinnollinen keskus on Mo i Ranan kaupunki. Tammikuussa 2013 tehdyn väestönlaskennan mukaan koko Ranan kunnassa oli 25 752 asukasta.


title: Rana

text: Rana voi tarkoittaa seuraavia:


title: Aino Pohjanoksa

text: Aino Siviä Pohjanoksa (o.s. Kuosmanen, s. 17. maaliskuuta 1936 Rauma) on suomalainen eläköitynyt kasvatustieteiden tohtori, opetusneuvos ja poliitikko.


title: Aino Pohjanoksa

text: Pohjanoksa toimi kokoomuksen kansanedustajana vuosina 1983–1991. Turun läänin pohjoisesta vaalipiiristä valittu Pohjanoksa toimi eduskunnassa suuren valiokunnan, sivistys-, sosiaali- ja valtiovarainvaliokunnan sekä toisen lakivaliokunnan jäsenenä sekä valitsijamiehissä.


title: Aino Pohjanoksa

text: Luottamustoimissa Pohjanoksa on toiminut muun muassa Kehitysaluerahaston hallintoneuvostossa 1987–1992, Rauman kaupunginvaltuustossa 1977–1997 (joista kolme viimeistä vuotta valtuuston puheenjohtajana) ja Kansallisen sivistysliiton puheenjohtajana vuosina 1985–1987. Hänelle myönnettiin opetusneuvoksen arvonimi vuonna 1999.


title: Aino Pohjanoksa

text: Pohjanoksa valmistui kansakoulunopettajaksi Hämeenlinnan seminaarista vuonna 1958. Hän kirjoitti kasvatustieteen maisteriksi Jyväskylän yliopistosta vuonna 1976 ja professoriksi Turun yliopistosta vuonna 1980. Pohjanoksan väitöskirjan nimi oli "Visuaalisen, verbaalisen ja taktillisen luovuuden kehittäminen alkuopetusikäisillä". Vuoden 1982 Pohjanoksa työskenteli dosenttina Tampereen yliopistossa.


title: Aino Pohjanoksa

text: Pohjanoksan vanhemmat olivat valokuvaaja Taavetti Kuosmanen ja Siviä Kuosmanen. Hän avioitui järjestysmestari Kimmo Pohjanoksan kanssa vuonna 1964. He saivat kaksi lasta, Iiron (s. 1965) ja Paunon (s. 1966).


title: John Morrison & The Miz

text: John Morrison ja The Miz on entinen showpaini tag team, jotka työskentelivät World Wrestling Entertainmentille ja kuuluivat sen ECW brändiin, vaikka he esiinyivätkin usein myös RAW'ssa ja SmackDownissa. Joukkueella ei ollut virallista nimeä, vaikka heitä kutsuttiinkin joskus "The In Crowdiksi" tai "The Dirt Sheet Duoksi", mikä tuli heidän juontamasta netti show’sta. Molemmat heistä työskentelevät nykyään Rawissa mutta eivät enää tiiminä.


title: John Morrison & The Miz

text: He perustivat tiimin vuonna 2007. John Morrisonista ja The Mizistä tuli partnereita, kun he voittivat WWE Tag Team Championshipit ja tittelistä tuli ensimmäistä kertaa ECW brändissä puolustettava. He hävisivät mestaruuden vuoden 2008 heinäkuussa. Mestaruuskauden aikana, kaksikko kehitti "gimmickejä" niin, että saivat oman show’n nettiin, jota kutsuttiin The Dirt Sheetiksi. The Dirt Sheet oli myös heidän kehässä tapahatuvan haastattelu segmentti ECW:ssä. Joulukuussa, kaksikko voitti Slammy -palkinnon vuoden 2008 prhaasta tag teamista ja vuoden parhaasta netti show’sta. Samassa kuussa, Morrison ja The Miz voittivat World Tag Team Championshipit. Joukkue hajosi vuoden 2009 huhtikuussa, kun Miz arvottiin RAW'hon ja Morrison SmackDowniniin vuosittaisessa WWE Draftissa.


title: John Morrison & The Miz

text: Ennen kuin tiimi muodostui, he olivat vihollisia ja yrittivät voittaa ECW Championshipia vuoden 2007 loppupuolella. 16. marraskuuta, 2007 SmackDown!ssa, silloiset vihamiehet, Morrison ja The Miz olivat määrätty kohtaamaan WWE Tag Team -mestarit Matt Hardyn ja Montel Vontavious Porterin WWE Tag Team -mestaruusottelussa, minkä Morrison ja Miz voittivat. Samana iltana, he puolustivat onnistuneesti mestaruuksiaan MVP:tä ja Hardya vastaan. Voiton jälkeen, Morrison ja Miz toivat mestaruudet ensimmäistä kertaa ECW brändiin. Pian voiton jälkeen, he eivät enää olleetkaan vihollisia, vaan luotettavia ystäviä. Morrison ja Miz puolustivat mestaruutta onnistuneesti ECW:ssä, SmackDownissa ja eri pay-per-view tapahtumissa eri joukkueita vastaan kuten, Festusia & Jesseä, Tommy Dreameria ja Colin Delaney ja Shannon Moorea ja Jimmy Wang Yangia vastaan. Tiimin gimmickiä laajentaakseen, heille annettiin netti show, mitä näytettiin WWE.comissa nimeltä The Dirt Sheet. The Great American Bashissa, Morrison ja Miz hävisivät WWE Tag Team mestaruudet Curt Hawkinsille ja Zack Ryderille. He pitelivät mestaruuksia 250 päivää, mikä on WWE Tag Team -mestaruuden historiassa kolmanneksi pisin mestaruuskausi.


title: John Morrison & The Miz

text: Hävittyään WWE Tag Team -mestaruudet, Morrison ja Miz aloittivat feudin ECW'n uusien tulokkaiden, Evan Bournen ja Ricky Ortizin kanssa, joita kaksikko oli aiemmin haukkuneet (ja jatkoivat haukkumista) The Dirt Sheetissä. Heillä oli feudi myös Cryme Tymen kanssa siitä kummalla on parempi netti show: The Dirt Sheet vai Cryme Tymen Word Up. Miz ja Morrison voittivat tiimien välisen matsin Cyber Sundayssä, minkä fanit olivat äänestäneet.


title: John Morrison & The Miz

text: Läpi lokakuun, joukkue oli haukkunut D-Generation Xää (DX) (Triple H ja Shawn Michaels), käyttäen heidän sanontaa: "Are you ready?", haukkuma sanontana "Are you 50?", haukkumalla heidän ikää, kun he olivat perustaneet DX:än vuonna 1997, milloin Miz ja Morrison olivat vielä lukiossa. 28. lokakuuta ECW:ssä, heidän feudi DX:n kanssa jatkui, kun he haukkuivat DX:ää suorassa The Dirt Sheetissä ja sitten hyökkäsivät kahden näyttelijän kimppuun, jotka esittivät Shawn Michaelsia ja Triple H:ta. RAW'n 800. jaksossa, Morrison ja Miz kohtasivat DX:än, mutta hävisivät. Matsin aikana, he pilkkasivat DX:ää heidän omilla nimikkoliikkeillä. DX feudin loputtua, he jatkoivat feudia Cryme Tymen kanssa. Morrison ja Miz osallistuvat 5 vs. 5 Survivor Series eliminointi matsiin, mitä johti John "Bradshaw" Layfield. Matsissa, Miz eliminoitui kolmanneksi viimeisenä JBLin joukkueesta ja Morrison oli joukkueen viimeinen, joka eliminoitui.


title: John Morrison & The Miz

text: 8. joulukuuta RAW'ssa, Morrison ja The Miz voittivat 2008 Slammy -palkinnon parhaasta tag teamista ja parhaasta netti show’sta WWE.comissa The Dirt Sheetille. 13. joulukuuta, house show’ssa Hamiltonissa, Ontariossa, Morrison ja The Miz voittivat World Tag Team -mestaruudet CM Punkilta ja Kofi Kingstonilta. Vuoden 2009 alussa, Morrison ja Miz aloittivat feudin The Colónsien kanssa, mikä johti "unification" otteluun Wrestlemania XXV'hen, missä Morrison ja Miz hävisivät World Tag Team -mestaruudet Carlitolle ja Primolle. 13. huhtikuuta RAW'ssa, The Miz hävisi Kofi Kingstonille, kun Morrison vahingossa aiheutti Mizille diskauksen, mikä antoi RAW'lle arvonta vuoron vuoden 2009 vuosittaisessa WWE Draftissa. Ruudussa näytettiin, että Miz arvottiin RAW'hon ja Miz iski Morrisonille Reality Checkin. kaksi päivää myöhemmin, Morrison arvottiin SmackDowniin WWE Draftin lisäarvonnassa.


title: Kissan tarttuva vatsakalvontulehdus

text: Kissan tarttuva vatsakalvontulehdus (FIP tai FIPV) on kissojen tarttuva tauti, jonka aiheuttaja on kissojen koronavirus (FCoV). Tautia esiintyy maailmanlaajuisesti kaikenikäisillä koti- ja villikissoilla. Useimmiten tautia tavataan kuitenkin nuorilla kissoilla, jotka ovat iältään kolmesta kuukaudesta kolmeen vuoteen. Tauti on sairastuneilla kissoilla usein tappava, ja siihen ei ole olemassa hoitoa.